Suspek bakar isteri diberkas lepas 63 jam sembunyi

SEBERANG PERAI: Lelaki ‘durjana’ yang bertindak membakar isterinya dengan minyak petrol akhirnya berjaya diberkas polis, hari ini selepas 63 jam melarikan diri dari kediaman mereka di kawasan ladang kelapa sawit di Tasek Gelugor, di sini Isnin lalu.

Suspek yang berusia 36 tahun itu ditahan di sebuah rumah di Bukit Panchor, Nibong Tebal kira-kira pukul 1 tengah hari tadi.

Ketua Polis Daerah Seberang Perai Utara, Asisten Komisioner Mohd. Asri Shafie, berkata, suspek akan dibawa ke Mahkamah Butterworth, pagi esok untuk mendapatkan perintah reman.

Semalam, media melaporkan yang saksi melihat suspek dikatakan sudah meloloskan diri dari kawasan ladang dengan menaiki sebuah van kilang kelmarin.

Dalam kejadian kira-kira pukul 9.30 malam itu, isteri suspek berusia 35 tahun dilaporkan melecur sehingga 27 peratus pada anggota badan selepas berlaku perselisihan faham keluarga.

Susulan kejadian itu, mangsa kini sedang bertarung nyawa dan dilaporkan berada dalam keadaan kritikal di Unit Rawatan Rapi (ICU), Hospital Pulau Pinang. – KOSMO

Authors

Media Variasi

View all posts

Diyana Rahip

View all posts

View all posts

View all posts


Bengang kena bebel tak bekerja, lelaki tergamak bunuh bapa dengan penyodok pasir

PETALING JAYA: Seorang lelaki bertindak memukul bapanya dengan penyodok pasir sehingga maut dalam kejadian di sebuah rumah di Jalan PJS 10/9A, Bandar Sunway di sini, Sabtu lalu.

Difahamkan, kejadian berpunca apabila suspek berang disebabkan kerap dimarahi dan dihina kerana malas bekerja.

Ketua Polis Daerah Petaling Jaya, Asisten Komisioner Mohamad Fakhrudin Abdul Hamid, berkata, kejadian dipercayai berlaku kira-kira jam 12 tengah malam, ketika dua beranak itu bertengkar kerana isu sama.

Menurut beliau, siasatan mendapati suspek sudah dua tahun tidak bekerja dan kerap menghabiskan wang untuk membeli minuman keras.

“Perkara itu menjadikan mangsa kerap memarahi suspek sehinggalah pada hari kejadian, suspek yang berusia 40-an dipercayai hilang sabar dan memukul kepala serta tubuh bapanya beberapa kali dengan penyodok pasir.

“Suspek kemudian membalut tubuh bapanya yang tidak sedarkan diri dengan langsir dan dimasukkan ke dalam kereta sebelum memandu ke Jalan PJS 10/24 dan mencampakkan bapanya di tepi jalan,” katanya seperti dilapor Berita Harian.

Beliau berkata, seorang saudara mangsa yang menyedari mangsa tiada di rumah kemudian cuba mencarinya sebelum menemuinya dalam keadaan terbaring di tepi Jalan PJS10/24, iaitu dua kilometer dari rumah mangsa, kira-kira jam 2.15 pagi, hari sama.

“Perkara itu dilaporkan ke Balai Polis Sungai Way sebelum sepasukan polis dan pasukan perubatan dari Pusat Perubatan Universiti Malaysia (PPUM) dikejarkan ke lokasi.

“Bagaimanapun, pasukan perubatan mengesahkan mangsa sudah meninggal dunia dan mayatnya kemudian dihantar ke PPUM untuk proses bedah siasat,” katanya.

Berikutan itu, katanya, polis menahan seorang lelaki yang juga anak mangsa berusia 40-an pada jam 9.10 pagi hari sama di kawasan perumahan di Jalan PJS 10/9A untuk siasatan.

“Pada jam 11.30 pagi, sepasukan polis ke rumah mangsa dan merampas satu penyodok pasir yang dipercayai digunakan suspek memukul bapanya. Polis turut merampas sebuah kereta jenis Perodua Kelisa yang digunakan suspek.

“Motif pembunuhan ini adalah kerana suspek tidak berpuashati dengan tindakan mangsa yang selalu menghina suspek dan memberi tekanan kepada suspek yang malas bekerja dan gemar minum minuman keras,” katanya.

Tambah Mohamad Fakhrudin, suspek dan mangsa tinggal bersama berdua dan sering bertengkar kerana perangai suspek yang tidak bekerja.

“Semakan mendapati suspek mempunyai dua rekod lampau kes jenayah berkaitan kes pecah amanah dan memiliki senjata berbahaya, manakala ujian saringan air kencing pula negatif.

“Suspek kini direman tujuh hari hingga 2 September ini dan kes disiasat mengikut Seksyen 302 Kanun Keseksaan iaitu membunuh,” katanya.

Author

Fazleen Safina Abd Jamil

View all posts

View all posts


Terus bersuara tentang keganasan rejim Zionis – Nurul Izzah

KUALA LUMPUR: Naib Presiden Parti Keadilan Rakyat (PKR), Nurul Izzah Anwar menyeru rakyat Malaysia supaya bersatu padu dan terus bersuara menentang keganasan rejim Zionis terhadap penduduk Palestin.

Bekas Ahli Parlimen Permatang Pauh itu juga berkata, peperangan yang bermula dengan pendudukan Israel kini telah bertukar menjadi genosid yang merupakan satu bentuk jenayah.

“Sebab itu, sebagai orang Malaysia, kita tidak patut berdiam diri. Hampir 50 peratus penduduk Gaza adalah kanak-kanak. Hak mereka untuk melindungi diri juga tidak dipedulikan.

“Malah, isu ini bukanlah isu yang membelenggu umat Islam semata-mata, orang Palestin yang beragama Kristian juga menjadi mangsa,” ulasnya.

Tambah Izzah, tindakan Zionis mengebom tempat-tempat ibadah merupakan satu tindakan yang tidak berperikemanusiaan dan tidak boleh dimaafkan.

“Sebab itulah, kita perlu tunjukkan di Malaysia, kita dapat bersuara secara satu untuk menolak jenayah perang oleh Zionis dan meminta agar gencatan senjata dilakukan serta-merta.

“Hari ini, jelas sokongan kita merentasi agama dan kaum dan berpaksikan keadilan. Inilah mesej kita pada perhimpunan hari ini,” ulasnya.

Hari ini, hampir 5,000 orang berkumpul di Dataran Merdeka sebagai tanda solidariti kepada rakyat Palestin pada Perhimpunan ‘Freedom For Palestine’.

Orang ramai dari pelbagai latar belakang agama dan bangsa berkumpul sejak pukul 10.30 pagi bersama sepanduk ‘selamatkan Al-Aqsa’, ‘bebaskan Palestin’ serta ‘hentikan genosid’.

Perhimpunan aman yang dianjurkan oleh Viva Palestina Malaysia (VPM) dan MyCARE tersebut turut dihadiri oleh Menteri Komunikasi dan Digital (KKD), Fahmi Fadzil.

Selain itu, turut hadir ialah penceramah lain seperti pemimpin gereja Goh Keat Peng, pempengaruh Kavitha Sidhu dan aktivis hak asasi manusia Tan Zee Kin. – Kosmo!

Author

Media Variasi

View all posts

View all posts


Biasalah ‘knowledge’ pemandu di Malaysia kurang, netizen bengang guna ‘fog light’ tak kena waktu!

CYBERJAYA: Sikap segelintir pengguna jalan raya yang memandu tanpa pedulikan peraturan sememangnya menimbulkan kemarahan.

Mungkin pemandu di Malaysia sudah ‘masak’ dengan sikap pemandu yang tidak tahu menggunakan lampu isyarat ketika ingin masuk simpang namun kini tambah lagi perangai ‘menyakitkan hati’ apabila ada yang menggunakan lampu kabus (fog light) tidak kena waktu.

Perkara itu dibicarakan oleh sekumpulan warga maya menerusi sebuah grup di Facebook yang mengupaskan isu-isu semasa.

Meninjau grup berkenaan, MEDIA VARIASI mendapati rata-rata ahli dalam grup itu naik berang dengan sikap sebilangan pemandu yang tidak mempedulikan keselamatan orang lain di jalan raya.

Berdasarkan satu hantaran yang dimuat naik oleh seorang ahli grup, Adam Wong Jr, dia mewakili para pemandu berhemah mengingatkan orang awam supaya ‘belajar’ kenali jenis lampu yang ada pada kenderaan dan menggunakannya mengikut ketepatan waktu.

“Kepada pemilik kenderaan terutama Toyota dari jenis Yaris atau Vios atau kenderan lain yg seangkatan dengannya, yang ada lampu kabus ini, sila ambil perhatian.

“Dah nama lampu kabus (fog light) bukan nama day light, pasang jika keadaan berkabus, bukan rembat siang malam, pagi petang.

“Penjual kereta juga perlu bagitahu kepada pembeli terutama kepada bakal pembeli yang baru-baru,” tulisnya pada Isnin.

Meninjau ruangan komen, rata-rata ahli grup bersetuju dengan peringatan Adam itu dan berharap para pemandu cakna dengan pengetahuan sedemikian.

Pada masa sama, ada juga yang berseloroh mengatakan tahap pengetahuan pemandu di Malaysia ini masih lagi pada tahap bawahan.

Author

Diyana Rahip

View all posts

View all posts


SPRM tahan pegawai universiti kemuka tuntutan palsu RM300,000

SHAH ALAM: Suruhanjaya Pencegahan Rasuah Malaysia (SPRM) hari ini menahan seorang pegawai di sebuah universiti tempatan bagi membantu siasatan berhubung kes mengemukakan tuntutan palsu bagi projek pendidikan berjumlah kira-kira RM330,000 antara 2018 dan tahun lepas.

Menurut sumber, suspek wanita berusia 40 tahun itu ditahan pada kira-kira 4 petang ketika hadir memberi keterangan di pejabat SPRM Selangor.

Katanya, aktiviti dan tuntutan yang dilakukan suspek tidak melibatkan kakitangan di bawah wanita itu.

Pengarah SPRM Selangor, Datuk Alias Salim mengesahkan penahanan itu dan berkata kes disiasat mengikut Seksyen 18 Akta SPRM 2009.

Suspek akan dibawa ke Mahkamah Majistret Shah Alam esok untuk mendapatkan perintah reman. – BERNAMA


Khairy Jamaluddin layak jadi PM pada masa akan datang – Ismail Sabri

KLUANG: Perdana Menteri, Datuk Seri Ismail Sabri Yaakob hari ini menyifatkan Menteri Kesihatan Khairy Jamaluddin memang layak untuk diangkat menjadi Perdana Menteri pada masa akan datang.

Penyandang kerusi Parlimen Bera itu berkata, apa yang diperlukan oleh calon Parlimen Sungai Buloh itu ialah mendapatkan sokongan daripada parti dan Barisan Nasional (BN) serta menang pada Pilihan Raya Umum pada satu masa nanti.

“Ok, memang KJ (Khairy Jamaluddin) kata itu (hasrat jadi PM dan memimpin UMNO) bukan untuk sekarang (tetapi) untuk masa akan datang. Memang dia layak untuk menjadi Perdana Menteri akan datang, kalau menang pilihan raya, dapat sokongan daripada parti, tentu sahaja KJ (Khairy Jamaluddin) salah seorang yang layak diangkat sebagai Perdana Menteri suatu masa nanti,” katanya.

Beliau berkata demikian kepada pemberita ketika ditemui selepas majlis ramah mesra Perdana Menteri bersama warga Parlimen Ayer Hitam di Kompleks Balai Orang Ramai, Taman Suria, Ayer Hitam, dekat sini, hari ini.

Turut hadir pada majlis itu ialah Presiden MCA yang juga penyandang kerusi Parlimen Ayer Hitam, Datuk Seri Dr Wee Ka Siong, Pengerusi Barisan Nasional Johor, Datuk Hasni Mohammad dan juga Menteri Besar Johor, Datuk Onn Hafiz Ghazi.

Ismail Sabri berkata demikian ketika mengulas mengenai kenyataan penyandang kerusi Parlimen Rembau itu yang menyuarakan hasrat untuk memimpin UMNO dan seterusnya menjadi Perdana Menteri satu hari nanti, dalam satu ceramah umum di Taman Saujana Utama, Sungai Buloh, malam tadi.

Khairy dipetik oleh media sebagai berkata sekiranya pengundi Sungai Buloh boleh mengundinya sekali gus memenangi kerusi parlimen itu, beliau bukan hanya akan membela nasib masyarakat di sana tetapi juga memimpin negara pada satu hari nanti. – BERNAMA


Keluarga Malaysia Teguh Bersama, sambutan Hari Kebangsaan 2022 luar biasa – Annuar

KUALA LUMPUR: Sambutan luar biasa rakyat pelbagai kaum yang menyertai dan menghadiri acara perbarisan dan perarakan sempena Hari Kebangsaan 2022 di Dataran Merdeka, di sini hari ini berjaya menterjemahkan tema Keluarga Malaysia Teguh Bersama.

Menteri Komunikasi dan Multimedia Tan Sri Annuar Musa berkata jumlah pengunjung yang di luar jangkaan adalah disebabkan keterujaan rakyat selepas dua tahun tidak dapat bersama-sama menyambut acara bersejarah itu secara gilang-gemilang.

“Saya teruja tengok dari malam tadi mereka dah berada di sini dan pukul 5 pagi serta sesudah subuh tempat duduk sudah penuh. Ini sambutan luar biasa, saya juga terkejut 6.45 pagi tadi jalan penuh dengan kenderaan yang diparkir.

“Anggaran saya belum dapat maklumat, saya rasa mungkin 100,000 orang yang hadir… di semua tempat penuh sekali dan kita letak sistem bunyi di sepanjang tiga kilometer (km) perbarisan jadi saya harap mereka dapat mengikuti semua ulasan yang diberikan,” katanya kepada pemberita selepas sambutan Hari Kebangsaan 2022.

Annuar yang juga Pengerusi Jawatankuasa Induk Sambutan Hari Kebangsaan dan Hari Malaysia 2022 berkata pihaknya sangat berpuas hati apabila acara hari ini berjalan lancar dan menyifatkan sambutan kali ini berjaya.

Annuar juga kagum dengan kesungguhan para peserta yang terlibat kerana berjaya melaksanakan persembahan, acara perbarisan dan perarakan seperti yang dirancang.

“Masa juga tepat, mengikut apa yang kita aturkan, dapat menyamakan gerak acara di darat dan pesawat yang terbang dan semuanya tepat pada saat yang ditetapkan,” katanya.

Beliau berkata Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah turut menzahirkan penghargaan dan rasa kagum dengan persembahan yang ditunjukkan peserta.

Perdana Menteri Datuk Seri Ismail Sabri Yaakob juga mengucapkan terima kasih dan tahniah atas kejayaan acara sambutan Hari Kebangsaan 2022 itu yang disempurnakan dengan baik.

“Saya juga mengucapkan terima kasih kepada semua pihak, jawatankuasa induk, jawatankuasa teknikal dan subkomuniti serta semua peserta dan kontinjen yang telah berikan terbaik dan ia sangat membanggakan.

“Mudah-mudahan di masa akan datang kita boleh buat lebih baik dan kita ada satu lagi acara di bawah jawatankuasa ini iaitu sambutan Hari Malaysia pada 16 Sept ini di Melaka,” katanya. – BERNAMA


HAWANA: Sultan Nazrin Shah perkenan wartawan baca khutbah Jumaat esok

IPOH: Sultan Perak Sultan Nazrin Shah memperkenankan pengamal media di negeri ini diberi penghormatan membaca khutbah Jumaat di beberapa masjid di Perak esok, bersempena dengan sambutan Hari Wartawan Nasional (HAWANA).

Yang Dipertua Majlis Agama Islam dan Adat Melayu Perak (MAIPk), Tan Sri Mohd Annuar Zaini dalam kenyataan berkata ia bagi mengiktiraf peranan penting golongan itu kepada negara.

“Baginda telah menitahkan supaya khutbah Jumaat di negeri Perak pada 26 Mei (esok) bertemakan ‘Kewartawanan: Menyempurnakan Tugas Berlandaskan Nilai-nilai Islam’. Baginda turut memperkenankan para pengamal media diberikan penghormatan membaca khutbah Jumaat di masjid-masjid di negeri Perak pada 26 Mei (esok),” katanya.

Mohd Annuar berkata Jabatan Penyiaran Negeri Perak dan Persatuan Pengamal Media Perak telah mengemukakan tiga nama pengamal media kepada Jabatan Agama Islam Perak (JAIPk) untuk mendapat tauliah sementara membaca khutbah di tiga masjid di negeri itu.

“Sultan Nazrin Shah turut memberi perkenan kepada Editor Rencana Agama dan Sastera Berita Harian Mohd Nazmi Yaacob untuk membaca khutbah Jumaat di Masjid Negeri (Masjid Sultan Idris Shah II), esok.

“Wartawan Sinar Harian Perak Saifullah Ahmad pula akan membaca khutbah di Masjid Sultan Azlan Shah Ipoh dan Penerbit Rancangan RTM Perak Mohd Fahmi Mohd Nor akan menyampaikan khutbah di Masjid Muhibbuddin Shah Ipoh,” katanya.

Sambutan HAWANA 2023 akan diadakan di Ipoh dari 27 hingga 29 Mei ini dengan mengangkat tema “Media Bebas, Tunjang Demokrasi” untuk memberi penekanan semula terhadap isu kebebasan media dalam menjalankan tugas mereka.

Majlis Kemuncak HAWANA 2023 akan dirasmikan oleh Perdana Menteri Datuk Seri Anwar Ibrahim pada 28 Mei. – BERNAMA


Love scam: Duda dakwa rugi RM183,600

KUANTAN: Seorang duda sanggup mengeluarkan wang daripada Kumpulan Wang Simpanan Pekerja (KWSP) dan membuat pinjaman peribadi demi cintanya kepada ‘wanita’ yang hanya dikenali di Facebook, hingga kerugian RM183,600.

Ketua Polis Pahang, Datuk Seri Ramli Mohamed Yoosuf berkata, mangsa yang berusia 55 tahun dan bekerja sebagai jurukimpal mendakwa berkenalan dengan ‘wanita’ itu yang kononnya menetap di Amerika Syarikat, sekitar Januari lepas.

“Mangsa yang telah kematian isteri mendakwa hubungan mereka semakin rapat sehingga mula berbincang mengenai perkahwinan.

“Mangsa mendakwa telah membuat pemindahan wang secara dalam talian berjumlah RM25,600 pada awal Februari lepas ke akaun diberikan suspek kononnya bagi urusan perkahwinan,” katanya menerusi kenyataan di sini hari ini.

Ramli berkata, mangsa mendakwa terus didesak supaya menambah wang bagi perkahwinan itu, menyebabkan dia membuat 10 lagi transaksi pemindahan wang ke dua akaun diberikan suspek.

Menurutnya, mangsa hanya menyedari ditipu apabila suspek meminta tambahan RM30,000 daripadanya walaupun sebelum itu telah menyerahkan wang yang banyak, menyebabkan dia membuat laporan di Ibu Pejabat Polis Daerah (IPD) Kuantan semalam.

Ramli menasihatkan orang ramai agar lebih berhati-hati dan tidak mudah terpedaya dengan gambar profil individu cantik atau tampan di media sosial dalam memilih rakan, terutamanya daripada mereka yang mendakwa menetap di luar negara.

Orang ramai juga dinasihatkan untuk membuat semakan nombor akaun yang diterima di https://semakmule.rmp.gov.my/  sebelum membuat sebarang transaksi untuk mengelakkan daripada ditipu. – BERNAMA


PH umum calon PRK Parlimen Pulai, DUN Simpang Jeram Rabu ini

JOHOR BAHRU: Pengumuman calon Pakatan Harapan (PH) yang akan bertanding di kerusi Parlimen Pulai dan Dewan Undangan Negeri (DUN) Simpang Jeram akan diumumkan di Pusat Khidmat Simpang Jeram, Muar pada Rabu ini.

Perkara itu diumumkan pada sidang akhbar bersama antara Pengerusi Barisan Nasional (BN) Johor, Datuk Seri Mohamed Khaled Nordin dan Timbalan Pengerusi PH Johor, Amilnolhuda Hassan yang juga Pengerusi Parti Amanah Negara (Amanah) Johor.

Aminolhuda berkata, majlis pengumuman calon itu akan dihadiri Presiden Amanah, Datuk Seri Mohamad Sabu.

Walaupun tidak mendedahkan nama calon tersebut, Aminolhuda memberitahu, calon yang akan bertanding di dua kerusi itu adalah anak jati negeri ini.

“Nama calon tersebut telah dimuktamadkan di peringkat Pusat dan tidak akan berlaku pertukaran setelah ia dipersetujui oleh kepimpinan tertinggi parti.

“Sehubungan itu, kita akan memperkenalkan kedua-dua calon tersebut pada program yang akan diadakan di Pusat Khidmat Simpang Jeram pada 23 Ogos ini,” katanya pada sidang akhbar di Bangunan UMNO Johor, di sini hari ini.

Sebelum program pengumuman calon itu diadakan, Amanah akan mengadakan majlis tahlil kematian Datuk Seri Salahuddin Ayub di masjid berhampiran dengan pusat khidmat tersebut.

Terdahulu, Mohamed Khaled dan Aminolhuda bersama pemimpin tertinggi parti BN dan Amanah Johor mengadakan mesyuarat selama lebih sejam bagi memperincikan perkara berkaitan PRK antaranya gerak kerja dan calon yang akan diperkenalkan.

Aminolhuda yang juga Pengerusi Jawatankuasa Induk Jentera Pilihan Raya berkata, calon yang telah dipilih mempunyai pendidikan tinggi dan pertama kali bertanding di kawasan tersebut. – Kosmo!

Author

Media Variasi

View all posts

View all posts


Netizen dakwa kena ada ‘kabel’ untuk kerja di syarikat mega di Sarawak

Oleh: ARRIAN ZAYNE

KUCHING: Tindakan sebuah syarikat mega di Sarawak mengehadkan ruang komen di akuan rasmi Facebook terus hangat diperkatakan oleh netizen sejak beberapa hari lalu berhubung untuk memohon kerja di situ memerlukan ‘kabel’ besar.

Selain ada ‘kabel’ netizen rata-rata berpendapat syarikat berkenaan platform kerja bagi ahli keluarga dan sahabat handai kepada kakitangan organisasi mega di Sarawak itu sahaja.

Situasi mengehadkan ruang komen pula dianggap netizen seolah sememangnya wujud ‘kabel’ untuk sesiapa sahaja yang memohon pekerjaan di syarikat itu.

Terdahulu, insiden mengehadkan komen berlaku bermula setelah satu hantaran di laman Facebook syarikat itu mempelawa orang ramai untuk mengisi kekosongan di laman sesawang syarikat berkenaan.

Hantaran berkenaan mempamerkan kakitangan syarikat itu mengenakan baju koporat syarikat gergasi berkenaan namun mula diserang netizen setelah ramai berpendapat wajah mereka kelihatan sama seolah-olah menggambarkan syarikat itu sebagai perusahaan keluarga.

Malahan sebelum pengurusan media sosial syarikat itu mengehadkan komen, turut kelihatan ramai netizen mempersoalkan tentang ‘kabel’ perlu ada untuk menjadi warga kerja syarikat terbabit.

Namun begitu setelah beberapa jam diserang netizen, ruang komen hantaran berkenaan dibuka semula lantas memperlihatkan netizen semakin rancak mengemukakan isu bahawa ‘kabel’ perlu kuat untuk menyertai organisasi berkenaan.

Sementara tiada sebarang maklum balas daripada syarikat itu membuatkan netizen semakin ‘membara’ menantikan jawapan rasmi.

Setakat berita ini ditulis serta tinjauan MEDIA VARIASI mendapati belum ada sebarang kenyataan rasmi daripada syarikat berkenaan untuk menjawab dakwaan netizen yang hangat sejak beberapa hari lalu itu.

Author

Media Variasi

View all posts

View all posts


Kanak-kanak, dua lelaki maut pikap tenggelam dalam tasik

BINTULU: Kanak-kanak lelaki warga Indonesia berusia lima tahun bersama dua lelaki tempatan berusia 33 dan 34 tahun maut apabila pikap dinaiki mereka terjatuh ke dalam gaung dan tenggelam di dalam tasik di Batu 69, Simpang Pelugau, Tatau di sini.

Jurucakap Pusat Gerakan Operasi Bomba Sarawak berkata, kejadian dilaporkan kira-kira pukul 1.18 petang semalam dan pasukan dari Balai Bomba dan Penyelamat (BBP) Tatau dan Selangau digerakkan ke lokasi.

“Setiba di lokasi mendapati Toyota Hilux terbabit telah ditarik ke darat menggunakan jengkaut. Didapati ada mangsa telah terkeluar dari kenderaan,” katanya dalam kenyataan, hari ini.

Beliau berkata mangsa pertama iaitu kanak-kanak warga Indonesia dijumpai di dalam kenderaan terbabit.

Menjelas lanjut, beliau berkata, pasukan bomba seterusnya membuat pencarian dua lagi mangsa di dasar danau.

“Mangsa kedua dijumpai pada pukul 3.30 petang manakala mangsa ketiga dijumpai pada pukul 4.28 petang. Semua mangsa disahkan meninggal dunia oleh paramedik di lokasi kejadian,” katanya.

Katanya mayat kesemua mangsa telah diserahkan kepada pihak polis untuk tindakan lanjut. – Kosmo!

Author

Media Variasi

View all posts

View all posts


Kebajikan guru, kemiskinan multidimensi murid antara fokus utama KPM

PUTRAJAYA: Isu kebajikan guru dan kemiskinan multidimensi murid adalah antara yang menjadi tumpuan Kementerian Pendidikan Malaysia (KPM).

Perkara tersebut merupakan dua daripada tujuh teras utama yang akan diberikan tumpuan sebagai inisiatif membantu warga pendidikan yang sedang menghadapi cabaran semasa ekonomi negara.

Menteri Pendidikan, Fadhlina Sidek mengumumkan tujuh teras utama tersebut dalam Sidang Media Khas KPM yang diadakan di Bangunan KPM pada Khamis.

Fadhlina berkata, teras yang ketiga tumpuan utama KPM ialah memberi perhatian kepada isu kemiskinan multidimensi murid, khususnya daripada keluarga B40.

“Kemiskinan multidimensi ini kita harus tanggapi dengan serius kerana kanak-kanak kita sedang berdepan dengan kemiskinan yang pelbagai.

“Ia tidak tertumpu kepada kemiskinan kewangan sahaja, tetapi juga terdiri daripada kemiskinan yang mencakupi malnutrisi, kemiskinan peranti, kemiskinan ruang pembelajaran dan pelbagai lagi jenis kemiskinan. Sebab itu kita sebut sebagai kemiskinan multidimensi.

“Saya juga akan bekerjasama rapat dengan kementerian yang berkaitan dalam memastikan isu kemiskinan keluarga yang memberi impak langsung kepada pendidikan anak-anak dapat dibantu dengan wajar,” katanya.

Memberi fokus kepada kebajikan guru pula merupakan teras yang kelima di mana pentingnya perkara itu kerana guru adalah teras utama keberkesanan penyampaian pendidikan, kata Fadhlina.

“Oleh itu saya akan memastikan mereka diberi sokongan profesional berterusan yang sewajarnya dan memberi tumpuan kepada kebajikan guru termasuk tekanan yang dihadapi guru disebabkan beban tugas dan berjauhan daripada pasangan,” jelasnya.

Antara yang menjadi tujuh teras utama tersebut ialah menjadikan komunikasi antara KPM dengan sekolah lebih cekap dan telus bagi mengurangkan kesenjangan birokrasi dalam urusan guru dan murid, di mana aduan, cadangan, pertanyaan boleh dikemukan terus melalui pelbagai saluran rasmi yang disediakan KPM.

Yang kedua ialah memberi penekanan kepada aspek karamah insaniah melalui pembentukan adab, akhlak dan juga integriti yang dapat mewujudkan suasana harmoni dan akan menghindari gejala negatif seperti gangguan seksual di sekolah, buli, gangsterisme, vandalisme, ekstremisme dan juga perkauman.

Seterusnya ialah memberi perhatian kepada isu keciciran pendidikan yang disebut sebagai ‘the lost generation’, serta masalah literasi dan numerasi, supaya kesenjangan pendidikan yang wujud dapat dirapatkan

Selain itu, ialah memberikan tumpuan kepada usaha-usaha untuk mengubah suai dan menaik taraf sekolah-sekolah yang mempunyai bangunan daif terutamanya di Sabah dan Sarawak.

Akhir sekali ialah meningkatkan keupayaan digital di sekolah dengan KPM akan membuat sesi libat urus bersama dengan agensi pusat bagi meningkatkan keupayaan pendidikan digital di semua institusi pendidikan di bawah kementerian itu.

Author

Faridah Amiratul

View all posts

View all posts


MB Kelantan gagal mohon maaf, Dr Hafidzah teruskan saman

KOTA BHARU: Ahli Dewan Undangan Negeri (ADUN) Kota Lama, Dr Hafidzah Mustakim menyerahkan tuntutan saman ke atas Menteri Besar Kelantan, Datuk Mohd Nassuruddin Daud kepada pihak peguam untuk tindakan selanjutnya.

Beliau berkata, tindakan itu susulan Mohd Nassuruddin yang juga ADUN Meranti tidak membuat permohonan maaf sebagaimana dituntut berhubung kenyataan yang melabelkan beliau dan ADUN Galas, Mohd Syahbuddin Hasyim sebagai kumpulan menentang perjuangan Islam.

“Tempoh tujuh hari sudah berlalu, saya telah menyerahkan perkara ini kepada peguam untuk melaksanakan tindakan seterusnya.

“Kita tunggulah…,” katanya semasa sidang akhbar pada Isnin.

Sebelum itu Dr Hafidzah bersama Pengarah Jabatan Penerangan (JaPen) Kelantan, Muhd Nor Aswadi Md Nor menjayakan Program Komunikasi Tindakan Setempat dan Sambutan Hari Kebangsaan di Pasar Kubang Pasu, di sini.

Mengulas lanjut mengenai tindakan saman itu, Dr Hafidzah berkata, beliau bertegas demi menjaga maruah dirinya sendiri dan tidak rela diberi gelaran apa-apa yang tidak benar.

“Rakyat perlu tahu mereka ada prinsip dan dengan semangat itu beliau akan masuk ke DUN dengan penuh keyakinan.

“Saya tidak mahu mewujudkan hubungan negatif dan semua pihak perlu memainkan peranan masing-masing demi kesejahteraan rakyat,” katanya.

Dalam perkembangan lain, Dr Hafidzah yang juga Timbalan Pengerusi Wanita Pakatan Harapan (PH) memberitahu, pada asasnya beliau dan ADUN Galas sudah tahu tugas pembangkang walaupun hanya memperoleh dua kerusi pada Pilihan Raya Negeri (PRN) lalu.

“Kami mahu memainkan peranan di Dewan Undangan Negeri (ADUN) untuk melaksanakan semak dan imbang,” katanya.

Beliau berkata, sebagai wakil rakyat pembangkang, mereka sangat mengalu-alukan pengumuman Menteri Besar Kelantan untuk memberikan peruntukan yang sama.

“Alhamdulillah itu menunjukkan tuntutan keadilan dalam Islam yang kita perjuangkan bersama-sama.

“Cuma kita juga tidak mahu mana-mana pihak ambil kesempatan dan mengelirukan rakyat dengan tuduhan yang tidak benar,” katanya. – Sinar Harian

Author

Media Variasi

View all posts

View all posts


TNG tambah tiga lagi kawasan sokongan bayar parkir

SEBANYAK tiga majlis perbandaran lagi berada dalam senarai kawasan sokongan pembayaran parkir atas jalan e-wallet Touch ‘n Go (TNG).

Kawasan tersebut yang tersenarai pada Isnin adalah Majlis Perbandaran Klang (MPK), Majlis Bandaraya Seremban (MBS) Nilai dan Majlis Perbandaran Ampang Jaya (MPAJ).

Penambahan itu menjadikan jumlah kawasan yang disokong setakat ini kepada 19, termasuk jumlah liputan Kuala Lumpur dan Selangor.

Kawasan lain yang turut meliputi kemudahan itu termasuk di Negeri Sembilan, Kelantan, Terengganu, Perak dan Putrajaya.

Antara kawasan sedia yang berada dalam senarai adalah:

Dewan Bandaraya Kuala Lumpur
Majlis Bandaraya Subang Jaya
Majlis Perbandaran Kota Bharu
Majlis Perbandaran Kota Bharu: Pasir Tumboh
Majlis Perbandaran Kuala Langat
Majlis Bandaraya Shah Alam
Majlis Bandaraya Kuala Terengganu
Majlis Daerah Machang
Majlis Perbandaran Sepang
Majlis Perbandaran Kajang
Majlis Perbandaran Kuala Selangor
Majlis Bandaraya Selayang
Majlis Perbandaran Teluk Intan
Perbadanan Putrajaya
Majlis Bandaraya Petaling Jaya
Majlis Bandaraya Seremban

Dalam satu kenyataan, Ketua Pegawai Eksekutif TNG, Alan Ni berkata, matlamat syarikat adalah untuk menyediakan kemudahan bagi pembayaran tempat letak kereta di seluruh negara dalam e-walletnya.

“Dengan lebih 300,000 pengguna membuat pembayaran tempat letak kereta mereka dengan Touch ‘n Go e-wallet setiap hari, perkembangan ini akan membawa berita baik kepada lebih ramai pengguna,” katanya.

Pembayaran tempat letak kereta tersedia dalam aplikasi e-wallet TNG, di bawah menu ‘Perkhidmatan’, yang mana pengguna boleh menambah kenderaan untuk membayar tempat letak kereta, memilih lokasi tempat letak kereta dan membuat pembayaran berdasarkan tempoh kenderaan akan kekal diletakkan di lokasi.

Author

Fazleen Safina Abd Jamil

View all posts

View all posts


Peguam SM Faisal anggap kecemerlangan pendidikan Emilia tak relevan

KUALA LUMPUR : Suasana dari kamar Mahkamah Majistret Jenayah 3 agak ‘hangat’ apabila peguam mewakili SM Faisal SM Nasimuddin beberapa kali membantah keterangan secara lisan Emilia yang dianggapnya tidak relevan dengan pendakwaan.

Datuk Jagjit Singh dengan intonasi suara yang agak tinggi membantah keterangan Emilia ketika menjawab soalan Timbalan Pendakwa Raya Nur Aishah Ahmad Zakiuddin berhubung latar belakang dirinya.

Beliau mempersoalkan relevan soalan terhadap kes yang dihadapi anak guamnya.

Nur Aishah kemudiannya membalas dengan memaklumkan bahawa dalam prosiding terdahulu tanpa kehadiran Jagjit, mahkamah telah diberitahu bahawa Emilia ketika ini seorang freelance dan walaupun dia suri rumah ketika perkahwinan tetapi dia memiliki ijazah dari luar negara dan  mendidik anak-anaknya sehingga berjaya.

Terdahulu, Emilia menjelaskan anak sulung berjaya mendapat tawaran melanjutkan pengajian ke universiti walaupun lambat menghadiri sesi temuduga kerana diminta beri keterangan di mahkamah pada 3 Mac lalu.

“Saya belajar di sekolah rendah dan menengah di Damansara Jaya, saya merupakan pelajar cemerlang Sijil Pelajaran Malaysia (SPM) dengan pangkat satu. Dengan keputusan cemerlang SPM, saya mendapat biasiswa melanjutkan pelajaran ke UK selama 5 tahun.

“Semasa belajar di UK, saya ditempatkan di sekolah berasrama penuh di Harrogate, North Yorkshire, UK selama dua tahun untuk mengambil peperiksaan di peringkat “A-Level”.

“Saya juga telah memenangi anugerah pertandingan cemerlang dalam bidang Ekonomi dari ‘Institute of Directors’ (IoD) dan menerima anugerah berprestij tersebut (pencapaian tempat kedua di seluruh UK) yang disampaikan di ibu pejabat IoD di Pall Mall, London.

“Saya juga merupakan penerima anugerah ‘Silver Duke of Edinburgh’ dan telah menerima anugerah tersebut di Royal Albert Hall, London daripada mendiang Putera Phillip, ” katanya ketika memberi keterangan di kandang saksi.

Emilia yang belum selesai memberi keterangan berkenaan pengajian tingginya di universiti luar negara kerapkali telah disekat oleh Jagjit.

Turut hadir, peguam pemerhati, Amirul Iman Dollah, Ayzad Zaqwan Zainal dari Tetuan Nazri Yahya & Co mewakili Emilia.

Juga hadir bersama, saksi kes Elisa Nani, wakil Persatuan Pengguna Islam Malaysia, Gulab Jan Fazal Eladi dan wakil Women’s Aid Organisation dan pengasas WIBAWA Nik Elin Nik Rashid.

SM Faisal diiringi penjaminnya yang juga pemandu peribadi memakai baju kemeja dan seluar denim hadir ke mahkamah.

Turut bersama Faisal adalah seorang lagi peguambela, Wan Nurliyana Abdul Rahman yang juga merupakan sepupunya

Terdahulu, majistret, Nadia Othman membenarkan Emilia untuk menyerahkan pernyataan saksi bertulis untuk dibacakan pada prosiding seterusnya yang ditetapkan pada 14 Mac.

SM Faisal didakwa dengan sengaja menyebabkan kecederaan ke atas Emilia, di sebuah rumah di Desa Sri Hartamas, Brickfields di sini antara 12.30 tengah hari dan 4.30 petang pada 22 November 2015.

Pertuduhan mengikut Seksyen 323 Kanun Keseksaan dan boleh dihukum bawah Seksyen 326A kanun sama, yang membawa hukuman penjara maksimum dua tahun atau denda hingga RM2,000 atau kedua-duanya, jika sabit kesalahan.

Dalam pada itu, peguam pemerhati, Nizam Bashir memberitahu, tanpa memberi komen secara khusus kepada mana-mana kes, mengikut amalan biasa mahkamah jenayah, keterangan lisan wajar diutamakan dalam kes-kes jenayah berdasarkan “principle of orality” yang juga berkait rapat dengan konsep pengadilan terbuka (“open justice).

“Dalam kes jenayah ia penting untuk Mahkamah perbicaraan menimbang keterangan dalam bentuk lisan dari Orang Kena Tuduh (OKT).

“Dan juga penting pengadu kerana kes jenayah memerlukan pembuktian tinggi tanpa keraguan munasabah, jadi tiada sebab kenapa mahkamah perlu dihalang dari meneliti keterangan saksi dalam bentuk sepatutnya iaitu keterangan lisan.

Apatah lagi sekiranya diambil kira falsafah “best evidence rule” di dalam Akta Keterangan, 1950 yang secara amnya adalah keterangan hendaklah dalam mana-mana kes keterangan langsung dan bukan keterangan dari pihak ketiga (atau dari sumber ketiga samada dari pihak ketiga atau sumber ketiga dalam bentuk dokumen).

“Keterangan yang menyeluruh adalah lebih adil kepada pengadu dan OKT, sebagai contoh dalam kes rogol atau cabul keterangan yang diberi secara lisan – meskipun wujud apa-apa kenyataan saksi iaitu membenarkan Mahkamah mencapai rumusan yang bersesuaian berkenaan kebolehpercayaan mana-mana saksi, ” katanya.

Tambahnya lagi tanpa memberi komen khusus kepada mana-mana kes, katanya mahkamah adalah tempat pengadilan terbuka untuk penilaian orang awam.

“Konsep pengadilan terbuka (“open justice”) adalah suatu prinsip undang-undang di mana prosiding kehakiman hendaklah dijalankan dalam cara yang telus di mana orang awam dan media yang hadir berhak untuk hadir dan menilai prosiding yang dijalankan.

“Disebabkan ketelusan itu, wujud jaminan pengadilan untuk mana-mana pihak yang mahu mendapatkan keadilan, ” katanya.

Prosiding untuk mendengar keterangan Emilia disambung pada 14 Mac depan.

Author

Tun Puteh Wanti

View all posts

View all posts


Ramai mangsa dera ala ‘militan’ tampil kongsi pengalaman

KUALA LUMPUR: Seorang pengendali siaran langsung terkenal Kaka menggunakan platform TikTok berjaya menarik ramai mangsa tampil berkongsi pengalaman didera ala ‘militan’ di pusat pemulihan yang beroperasi secara tidak sah menggunakan nama madrasah dan pertubuhan.

Menerusi akaun Street Kaka, dia mengetengahkan isu penggunaan nama madrasah yang boleh mencemarkan imej agama Islam apabila wujud perlakuan tidak Islamik ketika program pemulihan dan rawatan.

Di akaun TikTok Kaka tertera ayat, “Jika engkau menyembunyikan kebenaran, sama saja seperti engkau menafikan bahawa Allah sedang melihatmu”.

Dalam siaran langsung malam tadi, mangsa-mangsa tampil berkongsi pengalaman mereka dan mendatangkan pelbagai reaksi masyarakat.

Perasaan sedih, geram, marah, bercampur apabila mendengar kisah mereka yang menanggung derita bertahun-tahun lamanya.

Ada yang mendakwa sudah membuat laporan polis tetapi akhirnya diklasikafikasikan sebagai tindakan No Further Action (NFA) atau ditakutkan dengan ugutan akan disaman.

Namun demi kesejahteraan dan kepentingan awam, mereka memberanikan diri menceritakan pengalaman kerana bimbang ada lagi mangsa lain menimpa nasib sama.

Seorang mangsa menggunakan akaun Teguran Saham Akhirat mendakwa dia mengalami trauma yang dahsyat dengan rekod perubatan kesan cubaan liwat beberapa tahun lalu apabila dimasukkan ke pusat pemulihan tidak berdaftar.

“Saya pernah duduk di bawah seorang ustaz, saya sempat lari disebabkan hampir diliwat, ada rekod perubatan dan kes sampai ke IPD Kajang.

“Kita bukan hendak menuduh ustaz, cuma ada setengah orang dalam tu memang kejam dan saya antara mangsa yang sempat lari.

“Saya sangat menghormati ustaz, tetapi apabila jadi kes, ustaz kata saya buat fitnah, siap nak lawan kes. Saya golongan B40, keluarga susah tiada kemampuan lawan kes jadi tarik report atas nasihat pegawai, katanya nanti susah.”

“Kes ini berlaku tahun 2016 dan saya juga tidak dapat keadilan, saya cuma kongsi pengalaman pahit sahaja,” katanya.

Terdahulu ada mangsa mendakwa berlaku kejadian liwat dan mangsa adalah kanak-kanak seawal usia belasan tahun.

Dalam pada itu, ada juga pihak tampil memaklumkan ibu bapa yang bertanggungjawab memilih tempat sedemikian dan tak wajar meletakkan kesalahan kepada pengurusan.

“Mereka (ibu bapa) yang bawa masuk anak bermasalah jadi mereka sewajarnya akur apa perlaksanaan dijalankan pusat seperti itu.

“Ada yang berusia 11 tahun disebat 100 kali dan perkara itu sebenarnya tidak jadi isu.”

“Bilik detoks adalah pengasingan yang bermasalah kerana dibimbangi akan menghasut penghuni lain,” katanya.

Pemilik akaun Cucu Onn pula mencelah mempersoalkan siapa yang boleh menetapkan jumlah hukuman itu sesuai atau tidak kepada penghuni berusia 11 tahun berkenaan.

Soal Cucu Onn, isunya siapa yang tetapkan perlaksanaan hukuman seperti bilik penjara (detoks) sesuai atau tidak untuk penghuni berkenaan.

Seorang mangsa lain mendakwa dia hamil dan pernah ditempatkan di bilik detoks tanpa ada tilam, terpaksa tidur di atas najis sendiri.

Sebagai penutup, Kaka berharap siasatan terperinci perlu dilakukan agensi terbabit terhadap maklumat mangsa kerana ia membabitkan isu kemanusiaan, isu keselamatan dan kepentingan awam.

“Pihak berkuasa perlu memahami trauma yang dilalui mereka tanpa melihat latar belakang diri mereka kerana ini isu kepentingan awam.

“Kita tidak mahu ada pihak berkepentingan dan mengaut keuntungan peribadi dengan menggunakan nama madrasah tetapi melakukan perkara menyalahi undang-undang dan kemanusiaan,” jelasnya.

Sementara itu Pengerusi Sekretariat Gabungan NGO Selangor, Datuk Nazilah Idris mencadangkan satu jawatankuasa suruhanjaya siasatan diraja (RCI) ditubuhkan bagi menyiasat pusat pemulihan yang beroperasi di bawah nama madrasah dan pertubuhan kebajikan di seluruh negara.

Katanya, ini berikutan pelbagai pihak tampil meninggalkan komen mendakwa pernah menjadi mangsa dera di premis sedemikian.

Semalam, Menteri di Jabatan Perdana Menteri (Hal Ehwal Agama), Senator Datuk Idris Ahmad menegaskan kerajaan tidak akan berkompromi terhadap mana-mana madrasah di negara ini yang didapati menjalankan penderaan ala militan kepada penghuninya.

Beliau berkata tindakan sewajarnya perlu diambil sekiranya melibatkan pelanggaran undang-undang, supaya memberi pengajaran kepada orang lain kerana merosakan imej agama Islam.

Author

Tun Puteh Wanti

View all posts

View all posts


Bukan sebab dendam jika pilih kewarganegaraan Indonesia – Dharma Raj

PHNOM PENH: Faktor dendam tidak sesekali akan mempengaruhi bekas ketua jurulatih pasukan hoki wanita kebangsaan Muhammad Dharma Raj Abdullah dalam memuktamadkan tawaran menjadi warganegara Indonesia.

Pengarah teknikal pasukan hoki kebangsaan Indonesia itu berkata, tiada rasa dendam mahupun rasa tidak puas hati terhadap pucuk pimpinan tertinggi Konfederasi Hoki Malaysia (KHM) biarpun terlalu kecewa terhadap layanan yang diterima di Malaysia sebelum ini.

Beliau yang juga pengendali kedua-dua skuad hoki dalam dewan serta padang lelaki dan wanita Indonesia berkata, konflik bersama KHM memaksa beliau mengambil keputusan membawa diri meninggalkan keluarga dan pasukan kesayangannya untuk ke Indonesia sebelum melalui saat sukar di sana.

“Situasi menjadi sangat tegang pada waktu (konflik) itu, tetapi saya tidak berdendam walaupun kecewa sangat dengan apa yang berlaku kerana saya harus pergi tinggalkan keluarga (ke Indonesia) dan pasukan kebangsaan yang saya bawa selama bertahun-tahun, ia sangat menyedihkan.

“Saya tiada pilihan waktu itu, saya pergi macam itu saja, saya sangat susah di Jawa Barat semasa COVID-19, gaji terkesan, tidak boleh balik, saya merana hidup sendirian selama 18 bulan di sana sehingga mengalami kemurungan,” katanya kepada Bernama di sini.

Semalam, Muhammad Dharma yang lebih mesra disapa Dharma Raj mendedahkan beliau ditawarkan kewarganegaraan Indonesia melalui Federasi Hoki Indonesia bagi meneruskan usaha membangun dan memajukan pasukan kebangsaan lelaki dan wanita republik itu.

Menurutnya rasa cinta terhadap keluarga hoki Indonesia yang menerima beliau selepas kontrak bersama KHM tamat pada Disember 2019, mendorongnya mempertimbangkan tawaran yang diberi.

Beliau memutuskan untuk tidak memohon kembali jawatan sebagai jurulatih skuad hoki wanita negara kerana berasa seperti diaibkan susulan terdapat dakwaan dirinya berpaling tadah terhadap KHM.

Mengulas lanjut, Dharma Raj berkata, beliau sentiasa rasa terhutang budi dengan kerajaan Malaysia terutama Majlis Sukan Negara (MSN) atas segala bantuan dan sokongan yang diberikan selama membimbing pasukan negara.

“Saya rasa kerajaan Malaysia bantu dengan membelanjakan hampir sejuta ringgit untuk naikkan saya sebagai jurulatih, mereka hantar saya ke Jerman, Belanda, Argentina dan India, jadi dalam fikiran saya sentiasa bersyukur terhadap kerajaan Malaysia dan MSN,” kata jurulatih berpengalaman berusia 53 tahun itu.

Pada Mac 2021, Dharma Raj dilantik sebagai pengarah teknikal pasukan hoki kebangsaan Indonesia dengan kontrak hingga Disember 2025,  selepas 10 bulan memegang jawatan pengarah teknikal hoki Wilayah Jawa Barat.

Prestasi hoki Indonesia menunjukkan peningkatan mendadak sejak kehadiran Dharma Raj dan terbaharu beliau membawa pasukan dalam dewan lelaki republik itu mencipta sejarah merangkul emas sulung di Sukan SEA di sini, dengan menewaskan Malaysia di final.

Sebelum itu, pasukan hoki dalam dewan lelaki dan wanita Indonesia menamatkan saingan Piala Asia 2022 masing-masing di kedudukan keempat dan naib juara, manakala skuad hoki padang lelaki dan wanita Indonesia pula akan beraksi di Sukan Asia 2023.

Bersama Malaysia pula, antara kejayaan diraih Dharma Raj bersama Malaysian Tigress ialah merangkul pingat emas Sukan SEA Kuala Lumpur 2017 selain mencipta sejarah muncul naib juara Pusingan Kedua Liga Hoki Wanita Dunia dan menduduki tempat kelima pada Sukan Asia 2018 Jakarta-Palembang.

Beliau juga pernah membawa pasukan hoki remaja lelaki kebangsaan meraih tempat keempat pada Piala Dunia Remaja 2013 di New Delhi, India. – BERNAMA


Pelaksanaan 5G: KKD tegaskan tidak akan layan sebarang usaha melobi

KUALA LUMPUR: Menteri Komunikasi dan Digital, Fahmi Fadzil menegaskan tidak akan melayan sebarang usaha melobi berhubung pelaksanaan 5G di Malaysia sama ada dibuat menerusi laporan yang disiarkan di media antarabangsa mahupun dalam negara.

Beliau berkata penilaian, perbincangan dan penelitian sedang dilakukan berhubung hala tuju pelaksanaan 5G dan pihak kementerian tidak akan terkesan dengan sebarang tindakan untuk melobi kontrak pelaksanaan rangkaian itu di negara ini.

“Sekiranya ada mana-mana media yang mendengar ucapan saya ini, hentikan perkara itu, tiada lagi perbuatan melobi melalui media luar ataupun media dalam negara, cukuplah. Berikan kami ruang untuk bincang hingga ke penghujungnya.

“Kami tidak akan melayan dan kami tidak akan terpengaruh dan kami juga tidak akan prejudis. Bentangkanlah lima muka surat ke, 10 muka surat ke, saya tak baca satu patahpun, di depan saya adalah perbincangan yang perlu dilakukan dan saya akan tetap berpegang padanya,” katanya ketika menggulung perbahasan Rang Undang-Undang Perbekalan 2023 di Dewan Rakyat hari ini.

Fahmi menjawab celahan Chong Zhemin (PH-Kampar) yang ingin tahu sama ada kerajaan berhasrat menyemak semula tender yang diberikan kepada Ericsson dan kesan kewangan kepada kerajaan jika tender 5G tersebut disemak semula dan diberikan kepada pihak lain.

Chong berkata, soalannya itu adalah berikutan artikel yang disiarkan oleh Financial Times bertajuk Huawei fights for role as Malaysia reviews 5G tender yang disiarkan tiga hari lepas.

Sebelum ini, Ericsson menegaskan bahawa kontrak 5G dengan Digital Nasional Bhd (DNB) diperoleh secara adil, berdasarkan penyelesaian utama dan kompetitif.

Pada 4 Mac lepas, Ericsson dalam satu kenyataan memaklumkan kontrak 5G, menurut DNB pada Julai 2021, telah diberikan mengikut standard tadbir urus yang paling ketat berdasarkan nasihat EY Consulting.

Terdahulu, Fahmi berkata, kerajaan dijangka membuat keputusan muktamad mengenai hala tuju model pelaksanaan rangkaian 5G pada penghujung Mac 2023.

Beliau berkata sejak proses perbincangan dan sesi libat urus kementerian bersama syarikat telekomunikasi, DNB serta Suruhanjaya Komunikasi dan Multimedia berhubung perkara itu dimulakan, aspek ketelusan dalam pelaksanaan projek tersebut dapat diterjemah dengan lebih berkesan.

“Sebagai sebuah kerajaan yang mengangkat konsep negara hukum, kita juga menghormati the sanctity of contract, sekiranya ada apa-apa kontrak yang telah ditandatangani, kita akan hormat,” katanya.

Beliau berkata, pihaknya tiada sebarang halangan sekiranya pihak berkuasa termasuk Suruhanjaya Pencegahan Rasuah Malaysia merasakan ada keperluan untuk menyiasat daripada aspek tatakelola dan urus tadbir dalam projek berkenaan.

“Sekiranya perlu maka siasatlah tapi bagi pihak kementerian yang diamanahkan untuk mengelola dan mengemudi proses ini, kita akan pastikan proses ini dapat diselesaikan dan insya-Allah, kita akan umumkan nanti,” katanya.

Perdana Menteri, Datuk Seri Anwar Ibrahim sebelum ini mengarahkan pelan pelaksanaan 5G disemak semula kerana tidak dilaksanakan secara telus oleh kerajaan sebelum ini dan ketiadaan proses tender sewajarnya. – BERNAMA


Pastikan tiada penyelewengan minyak masak bersubsidi dari kilang ke sempadan – PM

KUALA LUMPUR: Kerajaan mengerahkan pihak penguat kuasa untuk menggempur daripada peringkat kilang pembungkusan hingga ke sempadan negara bagi memastikan tidak berlaku sebarang penyelewengan minyak masak paket bersubsidi, kata Perdana Menteri Datuk Seri Ismail Sabri Yaakob.

Katanya operasi akan dilaksana Kementerian Perdagangan Dalam Negeri dan Hal Ehwal Pengguna (KPDNHEP), Polis Diraja Malaysia (PDRM) serta Angkatan Tentera Malaysia (ATM) itu bertujuan memastikan peruntukan subsidi minyak masak RM4 bilion tahun ini untuk mengurangkan beban Keluarga Malaysia tidak tiris dalam setiap peringkat rantaian serta sampai kepada pengguna.

“Tindakan tegas termasuk membatalkan kuota dan lesen yang telah diberikan kepada pengilang dan pembungkus akan diambil dalam usaha menangani ketirisan pengedaran minyak masak bersubsidi.

Kerajaan akan melaksanakan operasi pengauditan dan pemutihan secara komprehensif, meliputi 22 pengeluar dan 305 premis pembungkusan semula minyak masak paket yang beroperasi di seluruh negara,” katanya dalam satu kenyataan di sini hari ini.

Terdahulu, Perdana Menteri mempengerusikan mesyuarat Majlis Tindakan Kos Sara Hidup Negara (NACCOL).

Mesyuarat itu turut dihadiri beberapa Menteri Kabinet serta wakil daripada Jabatan Perangkaan Malaysia (DOSM); Institut Penyelidikan Ekonomi Malaysia (MIER); Institut Penyelidikan Khazanah (KRI); Majlis Tindakan Ekonomi Melayu (MTEM); Kongres Kesatuan Pekerja-Pekerja Dalam Perkhidmatan Awam (CUEPACS); Gabungan Persatuan-Persatuan Pengguna Malaysia (FOMCA) dan Persatuan Rantaian Peruncit Malaysia (MRCA).

Ismail Sabri berkata, perangkaan semasa menunjukkan edaran minyak masak paket bersubsidi di dalam negara berjumlah 60,000 tan metrik sebulan adalah melebihi daripada penggunaan isi rumah dalam negara.

Pada 22 Jun lepas, Perdana Menteri mengumumkan kerajaan mengekalkan subsidi minyak yang telah bermula sejak Jun 2007 bagi minyak masak paket berharga RM2.50 satu kilogram untuk kegunaan Keluarga Malaysia golongan B40, berbanding harga pasaran sebenar iaitu RM9.

Katanya mesyuarat yang menyaksikan lima kertas kerja dibentangkan juga bersetuju sekuriti makanan dijadikan keutamaan dalam konteks Keselamatan Dalam Negeri bagi mengatasi masalah itu yang menyebabkan peningkatan kos sara hidup Keluarga Malaysia.

Selain itu, katanya kerajaan akan memperhebat Program Jualan Keluarga Malaysia (PJKM) sepanjang masa dengan jualan barangan keperluan asas pada harga lebih murah yang bakal melibatkan kerjasama strategik bersama Ahli Parlimen, Ahli Dewan Undangan Negeri dan Pihak Berkuasa Tempatan serta diperluas ke Institusi Pengajian Tinggi (IPT) di seluruh negara.

Ismail Sabri berkata program yang akan diterajui bersama KPDNHEP, Kementerian Pertanian dan Industri Makanan, Kementerian Usahawan dan Koperasi serta Kementerian Wilayah Persekutuan turut dilaksanakan dalam konsep bergerak.

“Kerajaan akan turut memperkenalkan Menu Keluarga Malaysia di restoran-restoran koperasi dan kafeteria serta premis jualan makanan di IPT sebagai alternatif bagi mendapatkan hidangan pagi, tengah hari dan malam pada harga yang berpatutan.

“Kerajaan sentiasa mendengar keluhan Keluarga Malaysia dan berusaha untuk memastikan cabaran kos sara hidup dapat dihadapi dengan sebaik mungkin,” katanya. – BERNAMA


Mahkamah Keadilan Antarabangsa terima 15 komen bertulis mengenai dasar Israel di Palestin

MAHKAMAH Keadilan Antarabangsa (ICJ) pada Rabu berkata ia secara rasmi menerima 15 komen bertulis mengenai akibat undang-undang dasar dan amalan Israel di wilayah Palestin yang diduduki, termasuk Baitulmaqdis Timur.

Dalam satu kenyataan yang dipetik oleh agensi berita rasmi Palestin WAFA, mahkamah berkata, 14 komen bertulis dikemukakan pada tarikh akhir 25 Oktober dari Jordan, Pertubuhan Kerjasama Islam, Qatar, Belize, Bangladesh, Palestin, Amerika Syarikat (AS), Indonesia, Chile, Liga Arab, Mesir, Algeria, Guatemala, dan Namibia.

Di samping itu, mahkamah meluluskan pemfailan lewat dari Pakistan pada 2 November untuk ditambah.

Perbicaraan awam mahkamah dunia akan bermula 19 Februari depan di bandar The Hague, Belanda, tempat mahkamah bermesyuarat.

Disember lalu, Perhimpunan Agung PBB meluluskan resolusi meminta pendapat mahkamah dunia mengenai akibat undang-undang pendudukan haram Israel di wilayah Palestin.

Resolusi itu diluluskan 87-26 dengan 53 berkecuali.

Kira-kira 666,000 peneroka tinggal di 145 penempatan dan 140 pos rawak (tidak dilesenkan oleh kerajaan Israel) di Tebing Barat yang diduduki, termasuk Baitulmuqaddis Timur, menurut pertubuhan bukan kerajaan, Israel Peace Now.

Di bawah undang-undang antarabangsa, semua penempatan Yahudi di wilayah yang diduduki dianggap haram.

PBB telah melaporkan bahawa sejak serangan Hamas pada 7 Oktober ke atas Israel, 820 orang Palestin telah dipindahkan di Tebing Barat, dan serangan oleh peneroka haram Israel telah meningkat daripada purata tiga kepada tujuh sehari.

Sejak 7 Okt, lebih 400 serangan dilakukan di wilayah itu, mengakibatkan sembilan warga Palestin terbunuh.

Rakyat Palestin menekankan bahawa pengembangan berterusan penempatan Yahudi haram adalah salah satu ancaman terbesar kepada penubuhan negara Palestin dalam sempadan 1967 dan menyebabkan perpecahan di Tebing Barat.

Peneroka haram Yahudi bersenjata yang tinggal di kawasan ini sering menyerang rakyat Palestin dan memaksa mereka meninggalkan rumah mereka.

Pertubuhan hak asasi manusia Israel dan antarabangsa menuduh tentera Israel melindungi peneroka haram yang melakukan serangan ini. – Anadolu

Author

Taufik Asmady Abdul Aziz

View all posts

View all posts


Tiada timbalan menteri, Mohd Na’im hormati keputusan PM

PUTRAJAYA: Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar menghormati keputusan Perdana Menteri Datuk Seri Anwar Ibrahim yang tidak mengumumkan pelantikan jawatan timbalan menteri di bawah portfolio itu.

Bercakap kepada media di sini, Mohd Na’im berkata, ketiadaan timbalan menteri tidak membantutkan usahanya menerajui dan menjaga hal ehwal berkaitan agama Islam di dalam negara.

“Kuasa lantikan di bawah Perdana Menteri, saya hormati apa diputuskan Perdana Menteri, sebelum ini pun saya ada sebut ini tanggungjawab besar dan amanah besar, maka akan jadi lebih besar dengan ketiadaan timbalan menteri.

“Kita akan cuba sebaiknya dan pikul (tanggungjawab), saya tengok ada kebaikan seolah-olah portfolio agama ini penjawat awam yang gerakkan. Insya-Allah jika kita berjaya gerak (portfolio ini), ia jadi satu isyarat jelas kemampuan penjawat awam,” katanya selepas merasmikan Munaqasyah Sekretariat Dakwah Korporat (SDK) Jabatan Kemajuan Islam Malaysia (Jakim) 2022 di sini hari ini.

Turut hadir, Ketua Pengarah Jakim Datuk Hakimah Mohd Yusoff.

Semalam, Anwar mengumumkan pelantikan 27 timbalan menteri, selepas mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Dalam pengumuman itu, Anwar tidak menyenaraikan dua timbalan menteri iaitu di Jabatan Perdana Menteri (Hal Ehwal Agama) dan Kementerian Perpaduan Negara.

Sementara itu, semasa berucap Mohd Na’im berharap agar SDK dapat melahirkan produk-produk dakwah korporat yang berimpak tinggi dan menjadi ‘barisan hadapan’ yang akan mengangkat imej serta prestij pengurusan gerak kerja dakwah negara. – BERNAMA


Saya tak tahu perjanjian dengan Anifah – Ismail Sabri

PUTRAJAYA: Perdana Menteri, Datuk Seri Ismail Sabri Yaakob mengesahkan beliau tidak tahu-menahu tentang sebarang perjanjian melibatkan bekas Menteri Luar, Datuk Seri Anifah Aman untuk jawatan dalam Kabinet sekiranya Barisan Nasional (BN) tubuh kerajaan selepas Pilihan Raya Umum ke-15 (PRU15).

Ismail Sabri berkata, ketika ini timbul pelbagai cerita yang ‘bukan-bukan’ menjelang hari pengundian pada 19 November ini.

“Kadang-kadang setengah orang main sebut nama sahaja, tetapi tidak ada pun tawaran tersebut tapi kerana tidak ada sesiapa yang ada (pada) waktu itu, mungkin jadi dia main sebut. Sekarang ini macam-macam cerita yang bukan-bukan timbul,” katanya pada sidang media selepas merasmikan Majlis Pecah Tanah Wisma Kongres Kesatuan Pekerja-Pekerja Di Dalam Perkhidmatan Awam (Cuepacs) Putrajaya di sini hari ini.

Beliau berkata demikian ketika diminta mengulas dakwaan berkenaan Anifah dijanjikan jawatan dalam Kabinet oleh Presiden UMNO Ahmad Zahid Hamidi sekiranya BN menang pada PRU15.

Justeru, Ismail Sabri berkata perkara itu tidak boleh dianggap benar, kerana dirinya sendiri tidak tahu berkenaan dakwaan tersebut.

“Jadi tidak perlu kita ambil itu sebagai satu cerita yang dianggap benar. Saya pun tidak tahu,” katanya.

Baru-baru ini media melaporkan Anifah yang juga Presiden Parti Cinta Sabah (PCS) dalam majlis ceramah Pakatan Harapan (PH) dua hari lepas, membuat pendedahan mengenai tawaran itu sebagai balasan tidak bertanding bagi memberi laluan kepada calon UMNO. – BERNAMA


Bapa otak sampah, netizen kecam lelaki beri bayinya hisap vape

KUALA LUMPUR: Semua orang mahu menjadi ibu bapa, tetapi tidak semua layak menjaga anak mereka dengan baik.

Terlalu banyak kisah kita dengar pengabaian dan penganiayaan terhadap anak dilakukan oleh ibu bapa sendiri.

Sebenarnya lebih mulia ibu bapa yang menyerahkan anak mereka kepada orang yang boleh jaga daripada diri merosakkan masa depan anak mereka.

Hari ini tular satu video seorang lelaki dipercayai ayah kepada bayi yang disuapkannya vape mencetuskan kemarahan netizen.

Aksi itu dipercayai dirakam isterinya dengan panggilan Abi terhadap lelaki terbabit.

Rata-rata netizen marah, ada yang mengatakan lelaki itu otak sampah dan tidak patut digelar Abi sebaliknya babi.

Mereka mahu lelaki ini diambil tindakan sewajarnya.

Dasar Generasi Penamat (GEG) menerusi penguatkuasaan Akta Produk Tembakau dan Merokok 2022 diharap mampu mengurangkan masalah tabiat merokok dalam kalangan generasi muda negara.

Presiden Briged Negaraku, Khairul Nizam Mohd Sopery dipetik berkata ia adalah langkah permulaan ke arah negara bebas rokok pada masa akan datang.

Pelaksanaan undang-undang itu sepatutnya diketengahkan lebih awal kepada generasi yang lahir pada 2000, berikutan rokok dan vape sudah difatwakan haram oleh Majlis Fatwa Kebangsaan.

Atas kekangan dan faktor tertentu negara masih belum berjaya melenyapkan rokok dan vape di negara ini, walaupun fatwa sudah dikeluarkan serta pelbagai kemudaratan dipaparkan di akhbar.

Pada 27 Julai lalu, Menteri Kesihatan, Khairy Jamaluddin membentangkan bacaan kali pertama Rang Undang-Undang (RUU) Kawalan Produk Tembakau dan Merokok 2022di Dewan Rakyat dan akan dijadual dibentangkan lagi minggu ini bagi menyelesaikan isu ketagihan produk nikotin itu.

Antaranya RUU itu memperuntukkan larangan individu yang lahir pada 1 Januari 2007 dan seterusnya, merokok, membeli atau memiliki produk tembakau atau peranti.

Ahli Parlimen Muar, Syed Saddiq Syed Abdul Rahman pula berkata, terdapat isu dua darjat dalam perlaksanaan ini kerana rakyat di luar sana melihat kerajaan nak kenakan tindakan jenayah ke atas mereka tetapi Ahli Parlimen boleh hisap rokok atau vape dalam kawasan Parlimen.

Author

Tun Puteh Wanti

View all posts

View all posts


SPRM tahan dua individua kemuka tuntutan palsu kerja pembersihan

SHAH ALAM: Suruhanjaya Pencegahan Rasuah Malaysia (SPRM) hari ini menahan dua individu termasuk seorang wanita bagi membantu siasatan berhubung kes mengemukakan tuntutan palsu bernilai lebih RM60,000 sekitar 2020 hingga tahun lepas.

Menurut sumber, kedua-dua suspek masing-masing seorang lelaki berusia 30-an dan wanita berumur 50-an ditahan di pejabat SPRM Selangor, di sini sekitar 6.30 petang tadi ketika hadir memberi keterangan.

Katanya, kedua-dua suspek berkenaan merupakan pemilik dan ketua penyelia syarikat perkhidmatan pembersihan dipercayai membuat tuntutan palsu bagi kerja-kerja perkhidmatan pembersihan membabitkan sebuah bangunan kerajaan di Kuala Lumpur.

“Kedua-dua suspek dipercayai mengemukakan dokumen tuntutan palsu dari tahun 2020 hingga 2022 membabitkan kontrak bernilai lebih RM4.2 juta,” katanya.

Sementara itu, Pengarah SPRM Selangor, Datuk Alias Salim mengesahkan penahanan tersebut dan berkata kes itu disiasat mengikut Seksyen 18 Akta SPRM 2009.

Kedua-dua suspek akan dibawa ke Mahkamah Majistret Shah Alam di sini pagi esok untuk mendapatkan perintah tahanan reman.-BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Wanita pakai ihram seperti lelaki di Makkah diminta tampil

BUKIT GANTANG: Wanita yang tular di media sosial kerana berpakaian ihram seperti lelaki di Makkah diminta tampil bagi membantu siasatan, kata Menteri di Jabatan Perdana Menteri (Hal Ehwal Agama) Datuk Idris Ahmad.

“Patutnya dia perlu berani tampil ke hadapan sebab dia berani tunjuk gambar berada di sana (Makkah) dengan berpakaian ihram seolah-olah ingin menimbulkan provokasi, mengapa perlu takut,” katanya kepada pemberita selepas Program Berjalan Teguh Bersama di Dataran Tarbiah di sini hari ini.

Pada 1 Sept lepas, Idris dilaporkan berkata individu tersebut telah pulang dari Tanah Suci namun masih belum mendapatkan maklumat bagi mengesannya.

Menerusi video yang tular pada 12 Ogos, wanita berkenaan berada di Makkah dengan lengkap berpakaian ihram seperti jemaah umrah lelaki dan difahamkan menggunakan visa pelancong dan bukan menerusi khidmat agensi.

Terdahulu, program hari ini yang bertujuan merapatkan ukhuwah rakyat di kawasan Parlimen Bukit Gantang dihadiri ribuan peserta dari pelbagai lapisan umur.

“Walaupun dengan keadaan cuaca yang kurang baik, kita berjaya menghabiskan perjalanan sepanjang 2.5 kilometer dari Dataran Tarbiah hingga ke Arena Futsal Bukit Gantang,” tambahnya. – BERNAMA


Tak capai ‘target’ jualan, syarikat pasangan popular potong 35% gaji pekerja

CYBERJAYA: Tindakan majikan yang sanggup menolak hampir 35 peratus gaji pekerja yang dikongsikan oleh seorang individu di Twitter baru-baru ini nyata menjadi perhatian ramai.

Menerusi perkongsian individu yang mahu namanya dirahsiakan,  terdapat sebuah syarikat yang dimiliki sebuah pasangan yang dikenali ramai bertindak untuk memotong gaji pekerja sebanyak 35 peratus.

Malah, lebih mengejutkan lagi apabila syarikat terbabit didakwa meraih jumlah jualan yang tinggi dan ‘meletup’ pada tahun lalu.

Menurutnya lagi, bukan bahagian jualan sahaja terkesan atas pemotongan itu kerana bahagian designer dan marketing juga turut dikenakan potongan gaji.

gile boleh ke macam ni pic.twitter.com/VceLa6Kimc

— Pedoq! At The Disco (@pedoqpop) February 20, 2023

Luahan pekerja berkenaan yang bertujuan untuk mendapatkan bantuan nasihat berhubung situasi yang dialaminya itu menerima pelbagai reaksi umum.

Salah satu yang menjadi tumpuan adalah ciapan daripada seorang usahawan, @fahimiamiee, yang menegaskan bahawa majikan tidak boleh memotong gaji pekerja tanpa sebarang dokumen yang sah.

Berikut merupakan antara nasihat dan saranan yang disuarakan netizen kepada individu yang berkongsi kisah terbabit.

Dalam pada itu, rata-rata warga maya yang mengikuti hantaran terbabit tertanya-tanya akan gerangan majikan yang dimaksudkan dalam isu berkenaan.

Author

Diyana Rahip

View all posts

View all posts


Kumpulan anti-vaksin elak sekatan Facebook guna emoji

Oleh: ASHLEY BELANGER

POTONGAN pizza, kek cawan dan lobak merah adalah antara beberapa emoji yang digunakan oleh aktivis anti-vaksin untuk bercakap dalam kod dan terus menyebarkan maklumat salah COVID-19 di Facebook.

Bloomberg melaporkan bahawa moderator Facebook telah gagal mengeluarkan siaran yang dikongsi dalam kumpulan anti-vaksin dan pada halaman yang biasanya akan dianggap melanggar kandungan, jika bukan kerana penggunaan kod. Satu kumpulan yang disemak oleh Bloomberg, yang dipanggil ‘Mati Mengejut’, adalah tempat pertemuan untuk aktivis anti-vaksin yang berkabung apabila orang tersayang mereka meninggal dunia selepas mereka mendapat vaksin – yang mereka rujuk sebagai “makan kek.”

Pemilik Facebook, Meta memberitahu Bloomberg bahawa “ia telah mengeluarkan lebih daripada 27 juta keping kandungan kerana melanggar dasar maklumat salah COVID-19, proses yang berterusan,” tetapi enggan memberitahu Ars Technica sama ada siaran yang bergantung pada emoji dan pertuturan kod dianggap sebagai melanggar dasar.

Menurut piawaian komuniti Facebook, syarikat itu berkata ia akan “menghapus maklumat yang salah semasa kecemasan kesihatan awam,” seperti pandemik, “apabila pihak berkuasa kesihatan awam menyimpulkan bahawa maklumat itu palsu dan berkemungkinan secara langsung menyumbang kepada risiko bahaya fizikal yang akan berlaku.” Halaman atau kumpulan berisiko dikeluarkan jika mereka melanggar peraturan Facebook atau jika mereka “mengarahkan atau menggalakkan pengguna menggunakan perkataan kod apabila membincangkan vaksin atau COVID-19 untuk mengelak pengesanan kami.”

Bagaimanapun, dasar itu masih kabur mengenai penggunaan emoji dan perkataan kod setiap hari. Satu-satunya dasar yang Facebook nampaknya ada pada buku-buku yang membincangkan secara langsung penggunaan emoji yang tidak betul kerana bahasa berkod berkaitan dengan piawaian komuniti mengenai permintaan seksual. Nampaknya walaupun ucapan emoji pengguna anti-vaksin boleh mengharapkan untuk kekal tidak dikawal, sesiapa sahaja yang menggunakan “emoji atau rentetan emoji seksual yang khusus dan lazimnya seksual” sebenarnya berisiko untuk siaran mereka dikeluarkan jika moderator menentukan mereka menggunakan emoji untuk meminta atau menawarkan seks.

Secara keseluruhan, Bloomberg menyemak enam kumpulan anti-vaksin yang dibuat pada tahun lalu di mana pengguna Facebook menggunakan emoji seperti pic dan epal untuk mencadangkan orang yang mereka tahu telah dicederakan oleh vaksin. Kegagalan Meta untuk mengawal selia ucapan emoji anti-vaksin menunjukkan bahawa menyekat pertuturan kod berkemungkinan tidak menjadi keutamaan pada masa ini.

Tahun lepas, apabila BBC mendapati bahawa kumpulan anti-vaksin menggunakan lobak merah untuk menutup maklumat salah vaksin COVID-19, Meta segera menurunkan kumpulan yang dikenal pasti. Walau bagaimanapun, BBC melaporkan bahawa tidak lama kemudian, kumpulan yang sama muncul semula, dan baru-baru ini, Bloomberg melaporkan bahawa beberapa kumpulan yang dijejakinya seolah-olah menukar nama dengan kerap, mungkin untuk mengelakkan pengesanan.

Selain aktivis anti-vaksin, ramai pengguna dalam talian lain juga bergantung pada emoji untuk mencipta pertuturan kod dan mengelakkan pengesanan, bukan sahaja oleh moderator tetapi oleh penguatkuasaan undang-undang.

Pentadbiran Penguatkuasaan Dadah AS menyiarkan panduan di laman webnya yang mengandungi emoji yang digunakan untuk merujuk pertukaran dadah, termasuk bar coklat untuk Xanax, mahkota untuk menandakan peniaga, atau kapal roket untuk menunjukkan potensi tinggi. Musim panas ini, The Atlantic melaporkan bahawa pengguna dalam talian semakin bergantung pada emoji untuk menutup perbincangan pengguguran kerana akses pengguguran menjadi lebih terhad. Sama seperti rangkaian sosial, penguatkuasa undang-undang dan mahkamah juga tidak jelas tentang cara mengambil kira pertuturan emoji sebagai bukti semasa menyiasat pelanggaran undang-undang, seperti yang dicadangkan oleh cerdik pandai.

Bulan lalu, Forbes melaporkan tentang keberkesanan penggunaan emoji dan “algospeak” berkod lain dalam mengelakkan penyederhanaan kandungan, mencadangkan bahawa orang ramai menjadikan moderator kandungan yang lebih baik daripada algoritma untuk kandungan jenis ini. Walau bagaimanapun, jika dasar platform sosial, seperti Meta, tidak secara jelas mengambil kira emoji sebagai kandungan yang melanggar peraturan, yang nampaknya jarang berlaku, ia mungkin tidak penting sama ada ia adalah semakan manusia atau mesin. Bahasa berkod mungkin tidak akan dianggap melanggar peraturan sehingga platform sosial memasukkannya secara khusus ke dalam dasar mereka, seperti yang Meta lakukan untuk permintaan seksual tetapi masih belum melakukannya untuk maklumat salah COVID-19.

Author

Taufik Asmady Abdul Aziz

View all posts

View all posts


Kalimah Allah: Cadangan perkemas peraturan dibentang dalam Mesyuarat Raja-Raja pada Julai

KUALA LUMPUR: Cadangan bagi memperkemas peraturan berhubung penggunaan kalimah Allah akan dibentangkan pada Mesyuarat Majlis Raja-Raja pada Julai ini, kata Perdana Menteri, Datuk Seri Anwar Ibrahim.

Beliau berkata, kerajaan juga akan merujuk kepada Majlis Kebangsaan Bagi Hal Ehwal Agama Islam Malaysia (MKI) yang dipengerusikan Sultan Selangor, Sultan Sharafuddin Idris Shah bagi tujuan itu.

“Kita akan rujuk kepada MKI yang dipengerusikan Sultan Selangor, akan beri pandangan, memperkemas peraturan ini supaya keputusan muktamad (mengenai penggunaan kalimah Allah) tidak boleh dipakai di Semenanjung, (dan) boleh dengan ruang dan syarat tertentu di Sabah dan Sarawak.

“Insya-Allah akan dibentangkan dalam Mesyuarat Majlis Raja-Raja pada Julai nanti,” katanya pada sesi Waktu Pertanyaan-Pertanyaan Menteri di Dewan Rakyat hari ini.

Anwar menjawab soalan Datuk Idris Ahmad (PN-Bagan Serai) yang ingin tahu adakah kerajaan mendapatkan perkenan Majlis Raja-raja Melayu dan berunding dengan Majlis Agama Islam Negeri terlebih dahulu sebelum menarik balik rayuan dalam kes kalimah Allah.

Anwar berkata, keputusan untuk menarik balik rayuan adalah sebagai usaha untuk memperkemaskan semua peraturan yang berkaitan.

“Atas pandangan Peguam Negara adalah untuk perkemaskan (peraturan). Kalau tidak, kita buat rayuan, kes berbangkit lagi kerana ada percanggahan. Jadi sebab itu kita tamatkan dengan pinda semua peraturan supaya jelas dan tidak ada kes boleh dibawa ke mahkamah. Bagi saya, ini lebih jelas ada kekuatan. Apa yang lemah?

“Saya tak fikir munasabah dipolitikkan isu ini. Pendirian kerajaan hari ini dalam keputusan Jemaah Menteri adalah memperaku keputusan yang dibuat Majlis Raja-Raja Melayu,” kata Anwar.

Beliau menjawab soalan tambahan Datuk Seri Takiyuddin Hassan (PN-Kota Bharu) yang meminta penjelasan mengenai rasional tindakan kerajaan menarik balik rayuan kes itu.

Pada 17 Mei lepas, Perdana Menteri menerusi kenyataan memaklumkan Jemaah Menteri telah mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk mempersembahkan cadangan bagi mengukuhkan penguatkuasaan dasar berhubung kalimah Allah kepada Majlis Raja-Raja.

Menurut Anwar, ia turut melibatkan cadangan memperkukuh perpaduan dan keharmonian antara kaum dan agama di Malaysia.

Perkara itu adalah berhubung dengan keputusan Peguam Negara untuk menarik balik rayuan terhadap kes Jill Ireland Lawrence Bill berhubung bahan penerbitan yang mengandungi kalimah Allah. – BERNAMA


PH hantar sokongan terhadap Wan Rosdy sebagai MB kepada Pemangku Raja Pahang

SHAH ALAM: Pakatan Harapan (PH) Pahang telah menghantar akuan bersumpah (SD) menyokong Pengerusi Barisan Nasional (BN) negeri, Datuk Seri Wan Rosdy Wan Ismail sebagai Menteri Besar, kepada Pemangku Raja Pahang Tengku Hassanal Ibrahim Alam Shah Al-Sultan Abdullah.

Pengerusi PH Pahang, Datuk Seri Amirudin Shari yang memaklumkan perkara itu berkata, pihaknya kini hanya menunggu masa bagi istiadat menghadap dan mendapat perkenan Pemangku Raja Pahang, namun tidak mendedahkan bila SD itu dihantar.

“Kita hanya menunggu masa menghadap dan masa perkenan Duli Maha Mulia Tuanku. Sebab kita bukan dalam posisi (untuk meminta menghadap).

“Kita sudah berbincang dan meletakkan usaha kita serta menyatakan dengan rasmi kesediaan menyokong Datuk Seri Wan Rosdy. Jadi kalau boleh ia dapat dijalankan dengan baik dan ada beberapa perkara-perkara lain yang dapat diuruskan,” katanya pada pemberita di Bangunan Annex, Dewan Negeri Selangor hari ini.

Amirudin berkata perbincangan antara PH dan BN Pahang bagi pembentukan kerajaan Pahang, telah dilakukan sejak malam keputusan Pilihan Raya Umum ke-15 (PRU15) dan beliau juga telah membuat satu pertemuan dengan Wan Rosdy bagi proses pembentukan tersebut.

Semalam media melaporkan lapan wakil rakyat PH yang memenangi kerusi Dewan Undangan Negeri (DUN) Pahang pada PRU15 menandatangani SD menyokong Wan Rosdy sebagai Menteri Besar.

Perkara itu disahkan Sim Chon Siang, yang memenangi DUN Teruntum yang menyatakan proses menandatangani SD itu berlangsung di sebuah pejabat peguam di Temerloh, Pahang semalam.

DUN Pahang tergantung selepas keputusan PRU15 menyaksikan tiada parti berjaya memperoleh majoriti mudah iaitu 22 kerusi bagi membentuk kerajaan negeri, dengan BN memperoleh 16 kerusi manakala Perikatan Nasional (PN) mendapat 17 kerusi dan lapan oleh PH.

Terdapat 42 kerusi DUN Pahang, namun proses pengundian DUN Tioman akan diadakan pada 7 Disember ini, susulan kematian calon PN, Md Yunus Ramli, 61, pada 3.30 pagi hari pengundian, dipercayai akibat serangan jantung. – BERNAMA


Bekas senator Datuk Dr Muhammad Nur Manuty dilantik Pengerusi IKIM

KUALA LUMPUR: Bekas Senator Datuk Dr Muhammad Nur Manuty dilantik sebagai Pengerusi Institut Kefahaman Islam Malaysia (IKIM) berkuat kuasa Isnin.

Ketua Pengarah IKIM, Prof Madya Dr Mohamed Azam Mohamed Adil menerusi satu kenyataan hari ini memaklumkan pelantikan itu dibuat Perdana Menteri, Datuk Seri Anwar Ibrahim, berikutan Pengerusi IKIM sebelum ini Prof Emeritus Tan Sri Dr Mohd Kamal Hassan meninggal dunia pada 23 Februari lepas.

“Sebagai seorang tokoh ilmuan yang berpengalaman luas dalam bidang pendidikan, pemikiran, falsafah, perbandingan agama dan pengurusan, pelantikan beliau sebagai Pengerusi IKIM akan mampu melonjak kecemerlangan IKIM sebagai sebuah institusi pemikir dan penyelidikan yang disegani di Malaysia dan dunia antarabangsa.

“Mewakili Ahli Lembaga Pengarah dan seluruh warga kerja IKIM, saya menzahirkan ucapan tahniah atas pelantikan beliau sebagai pengerusi baharu IKIM,” katanya.

Muhammad Nur, 74, memulakan pendidikan di Kolej Islam Malaya di Klang, Selangor sebelum  melanjutkan pengajian di peringkat Sarjana Muda Pengajian Islam dalam bidang Usuluddin dan Falsafah, Universiti Kebangsaaan Malaysia (UKM) dari tahun 1970 hingga 1974.

Beliau kemudiannya menyambung pelajaran di peringkat Sarjana dan Doktor Falsafah di University of Temple, Amerika Syarikat dari 1978 hingga 1987 dalam bidang pemikiran Islam dan perbandingan agama.

Muhammad Nur juga pernah berkhidmat sebagai pensyarah di Jabatan Pengajian Arab dan Tamadun Islam di UKM, selain bertugas sebagai Pensyarah Kanan dan Profesor Madya di Jabatan Usuluddin dan Perbandingan Agama di Universiti Islam Antarabangsa Malaysia (UIAM), dari 1983 hingga 1999.

Beliau juga pernah berkhidmat sebagai Dekan di Jabatan Hal Ehwal Pelajar dan Dekan di Pusat Pengajian Lanjutan dan Khidmat Masyarakat, UIAM selama lima tahun dari  1990.

Muhammad Nur juga adalah mantan Presiden Angkatan Belia Islam Malaysia (ABIM), bekas Timbalan Presiden Wadah Pencerdasan Umat Malaysia (Wadah), mantan Ahli Lembaga Pengarah IKIM dan Ahli Majlis Syura Kerajaan Negeri Pulau Pinang. – BERNAMA


Warga emas OKU rentung dalam kebakaran rumah

TUARAN: Seorang lelaki warga emas rentung dalam kebakaran rumah yang berlaku di Kampung Tagas, malam tadi.

Mangsa yang juga orang kurang upaya (OKU) bernama Agus Ebah, 72 tahun ditemukan rentung selepas 26 minit api berjaya dipadamkan sepenuhnya oleh bomba.

Jurucakap Pusat Gerakan Operasi (PGO) Jabatan Bomba Dan Penyelamat Malaysia (JBPM) Sabah memaklumkan, pihak bomba diberitahu mengenai kebakaran itu pada pukul 10.35 malam.

Susulan itu, sepasukan anggota dan pegawai daripada Balai Bomba Dan Penyelamat (BBP) Tuaran ditugaskan ke kawasan kejadian bagi menjalankan operasi menyelamat.

“Kebakaran melibatkan sebuah rumah jenis separuh kekal yang terbakar sepenuhnya.

“Terdapat seorang mangsa terlibat rentung, disahkan meninggal dunia pada jam 11.57 malam di lokasi kejadian oleh pegawai perubatan Kementerian Kesihatan Malaysia,” maklum jurucakap bomba dalam satu kenyataan hari ini.

Kenyataan sama turut melaporkan bahawa tindakan operasi pemadaman berjaya mengawal api sepenuhnya pada jam 11.31 malam.

“Mayat mangsa diserahkan kepada pihak polis bagi tindakan lanjut sebelum operasi ditamatkan pada jam 01.34 pagi,” maklumnya.

Author

Diyana Rahip

View all posts

View all posts


Hotel di Sandakan yang pertama tawar pakej harga Rahmah – Salahuddin

SANDAKAN: Sebuah hotel di Sandakan di sini menjadi hotel pertama di negara ini menawarkan pakej penginapan dengan harga Rahmah sepanjang Ramadan akan datang, kata Menteri  Perdagangan Dalam Negeri dan Kos Sara Hidup, Datuk Seri Salahuddin Ayub.

Beliau berkata, tawaran Pakej Rahmah dalam perkhidmatan perhotelan itu juga secara langsung dapat mempromosikan industri pelancongan sama ada di peringkat antarabangsa mahupun tempatan.

“Kementerian Perdagangan Dalam Negeri dan Kos Sara Hidup (KPDN) sedang mengembangkan inisiatif Rahmah itu kepada perkhidmatan lain.

“Jelajah Rahmah ini nampaknya bukan sahaja setakat menu makanan, kafe dan jualan, tetapi akan pergi kepada perhotelan, perbankan, insurans, dan banyak lagi saya akan buat untuk libat urus,” katanya kepada pemberita selepas melancarkan Pakej Rahmah oleh Hotel The Elopura di sini hari ini.

Menurut Salahuddin, menerusi pakej itu hotel tersebut menawarkan potongan 20 peratus daripada harga penginapan sepanjang Ramadan ini dan makanan sahur secara percuma.

Katanya, potongan 20 peratus penginapan itu dipanjangkan lagi selama seminggu selepas Ramadan dengan sarapan percuma.

Terdahulu, ketika melancarkan Menu Rahmah di Pasaraya Mydin Sandakan dekat sini, Salahuddin berkata berdasarkan maklum balas daripada peniaga menyertai inisiatif itu, Menu Rahmah telah dijadikan sebagai daya penarik pelanggan untuk datang ke premis mereka.

“Dengan itu pendapatan mereka dapat ditingkatkan melalui kuantiti jualan yang dapat menampung pengurangan margin sekali gus bersama-sama dalam usaha kebajikan bagi membantu mereka yang memerlukan,” katanya.

Menurut Salahuddin, sebanyak 1,531 premis perniagaan di seluruh negara telah berdaftar dengan KPDN bagi menyertai inisiatif itu.

“Tiada paksaan. Mana-mana peniaga boleh mendaftar dengan KPDN secara percuma untuk kami bantu mempromosikan mereka lagi, asalkan menunya lengkap nutrisi dan ditawarkan pada harga RM5 ke bawah,” katanya. – BERNAMA


Kerajaan siasat, ambil tindakan ketirisan minyak masak ke negara jiran – Mustapa

KOTA BHARU: Kerajaan memandang serius masalah ketirisan pembekalan minyak masak bersubsidi yang antaranya dikatakan berpunca daripada kegiatan penyeludupan ke negara jiran, kata Menteri di Jabatan Perdana Menteri (Ekonomi) Datuk Seri Mustapa Mohamed.

Beliau yang juga anggota Pasukan Khas Jihad Tangani Inflasi berkata, pihaknya memandang serius isu berkenaan, apabila bekalan minyak masak peket bersubsidi dalam negara kini didapati berkurangan.

Beliau berkata, pihaknya telah mengadakan perbincangan dengan pelbagai pihak bagi mendapatkan maklumat lebih jelas mengenai isu itu, termasuk dengan Kementerian Perdagangan Dalam Negeri dan Hal Ehwal Pengguna (KPDNHEP).

“Kita ingin tahu sejauh mana seriusnya perkara ini, kerana kerajaan beri subsidi (untuk penduduk tempatan), namun ia dinikmati oleh orang asing… perkara ini tidak sepatutnya berlaku,” katanya ketika ditemui selepas meninjau harga barangan keperluan harian dan runcit di Pusat Transformasi Luar Bandar (RTC) Tunjong, di sini hari ini.

Merujuk kepada Pasukan Khas Jihad Tangani Inflasi, Mustapa berkata, pasukan itu akan mengadakan mesyuarat kali ketiga esok, dengan memberi fokus kepada dua perkara utama iaitu kaedah bagi menangani isu kekurangan bekalan minyak masak bersubsidi dan isu kenaikan harga barangan keperluan. – BERNAMA


Sakau RM660,000 guna kepala surat MAIS palsu, nama PPIM Distributors

KUALA LUMPUR: Kononnya untuk saham akhirat, tetapi menipu dengan memalsukan dokumen pesanan pembelian atau ‘purchase order’ (PO) atas tiket kebajikan menggunakan agensi agama negeri.

Menggunakan kepala surat dengan logo Majlis Agama Islam Selangor (MAIS) secara tipu pada dokumen, seorang usahawan dipercayai berani melakukannya bagi tujuan mendapatkan dana projek bantuan bakul makanan (Food Bank) dipercayai tidak wujud.

Sasarannya adalah pihak berkepentingan yang juga mempunyai hubungan baik dengan Persatuan Pengguna Islam Malaysia (PPIM).

Penasihat PPIM, Datin Che Roslina Othman mendedahkan, individu itu sengaja menggunakan kepala surat rasmi MAIS agar ia nampak lebih meyakinkan.

“Usahawan ini mulanya datang ke PPIM kononnya nak minta bantuan buka syarikat sebab dah disenarai hitam, tetapi mahu buka akaun melibatkan PPIM sebagai ‘distributor’ dan gunakan alamat pejabat PPIM sebagai urusan rasminya.

“Yang anehnya, dia beri dokumen dengan kepala surat rasmi MAIS tetapi hanya ditunjukkan melalui Whatsapp kepada saya.

“Lagi pelik, invois PO untuk projek bakul makanan yang diminta berjumlah RM660,000 dalam tempoh 14 hari.

“Sepatutnya selepas tempoh 40 hari MAIS akan membayar semula, apabila kita semak sendiri dengan MAIS, pihak berkenaan sahkan tidak terlibat, logo MAIS pada dokumen juga berlainan,” dedahnya kepada MEDIA VARIASI.

Che Roslina yang menyumbangkan keseluruhan dana itu bagaimanapun, ada menerima semula segelintir dan masih tertunggak RM660,000 namun yang menjadi persoalan adalah penggunaan logo rasmi MAIS dalam dokumentasi.

“Pada mulanya, dana yang diberi kepadanya secara berperingkat, mengikut PO pertama dan seterusnya RM24,000, RM66,000, RM72,000, RM72,000, RM660,000 tetapi pembayaran semula dibuat hanya RM30,000 dan selepas PO RM72,000 itu, tiada lagi bayaran dibuat telah hampir lapan bulan dengan pelbagai alasan yang tidak masuk akal katanya.

Jelasnya, individu berkenaan pula dikatakan rapat dengan tokoh korporat Melayu, yang pernah menerajui syarikat mengendalikan Projek Lebuh raya Utara-Selatan (PLUS).

Sehubungan itu, MEDIA VARIASI sedang mendapatkan maklum balas daripada MAIS berhubung isu ini.

Author

Tun Puteh Wanti

View all posts

View all posts


Keputusan kes Rosmah tular, Pejabat Ketua Pendaftar Mahkamah buat laporan polis

KUALA LUMPUR:  Pejabat Ketua Pendaftar Mahkamah Persekutuan Malaysia telah membuat laporan polis berhubung laporan sebuah portal berita yang menyiarkan dokumen didakwa keputusan perbicaraan kes rasuah Datin Seri Rosmah Mansor.

Pejabat itu dalam kenyataan hari ini memaklumkan tindakan dibuat berikutan laporan yang disiarkan Portal Malaysia Today bertajuk ‘Rosmah Mansor Will Be Pronounced Guilty On 1st September 2022’ dan ‘Download Or View The 71-Page Judgement And Guilty Verdict On Rosmah Mansor Here’ yang dikeluarkan semalam.

“Perbuatan itu merupakan suatu tindakan sengaja untuk menjejaskan integriti pengoperasian mahkamah dan pentadbiran keadilan. Sehubungan itu, satu laporan polis telah dibuat berkenaan laporan portal tersebut,” menurut kenyataan itu.

Kenyataan itu juga menegaskan bahawa badan kehakiman tidak akan diganggu gugat oleh perbuatan yang menyalahi undang-undang dan tidak bertanggungjawab bagi menjejaskan integriti sistem kehakiman negara.

Mahkamah Tinggi menetapkan 1 Sept ini untuk keputusan kes rasuah Rosmah membabitkan projek solar hibrid bagi 369 sekolah luar bandar di Sarawak bernilai RM1.25 bilion. – BERNAMA


Selangor sasar 1,000 stesen cas kenderaan elektrik tahun ini

SHAH ALAM: Selangor menyasarkan menyediakan 1,000 stesen pengecasan kenderaan elektrik menjelang hujung tahun ini.

Exco Pelancongan, Alam Sekitar dan Hal Ehwal Orang Asli Selangor, Hee Loy Sian berkata, langkah itu bagi menarik lebih ramai pengguna beralih kepada kenderaan elektrik yang berkonsep mesra alam dan dapat mengurangkan pembebasan karbon.

Menurutnya, kenderaan merupakan antara sektor terbesar menyumbang kepada pembebasan karbon yang menyebabkan pencemaran udara.

“Selain itu, target 2050 ialah ke arah sifar pembebasan karbon. Jadi, kita kena bermula dari sekarang untuk mencapai sasaran tersebut,” katanya pada Jumaat.

Beliau berkata, ketika ini terdapat 102 stesen pengecasan kenderaan elektrik dengan kawasan Majlis Perbandaran Sepang mencatat jumlah tertinggi dengan 29 stesen.

Ujarnya, usaha meningkatkan kemudahan itu sedang dipergiat terutama membabitkan kawasan Lembah Klang termasuk Shah Alam, Petaling Jaya, Ampang Jaya dan Subang Jaya.

“Perbincangan sedang berjalan bersama pihak berkuasa tempatan (PBT) selain penganjuran bengkel membabitkan 12 PBT di Selangor untuk penyediaan kemudahan itu.

“Kerajaan negeri merancang untuk seragamkan harga dengan menggunakan hanya satu aplikasi bagi tujuan konsistensi dan mengelak banyak aplikasi diwujudkan,” katanya.

Sebelum ini, Menteri Besar Selangor, Datuk Seri Amirudin Shari memaklumkan syarikat kenderaan elektrik, Tesla Inc akan membuka ibu pejabat, pusat servis, dan pusat pengalaman di Selangor pada tahun ini.

Amirudin berkata, kerajaan negeri menyambut baik dan bersedia memudah cara kemasukan tersebut selain memberitahu telah mengenal pasti beberapa lokasi operasi iaitu di daerah Petaling serta Sepang.

Amirudin berkata, kehadiran Tesla di Selangor menggambarkan keyakinan komuniti pelabur terhadap pentadbiran negeri berkenaan dan bakal menggalakkan lebih banyak syarikat antarabangsa menceburi bidang teknologi bateri untuk melabur di Selangor. – SINAR HARIAN

Authors

Media Variasi

View all posts

Diyana Rahip

View all posts

View all posts

View all posts


Polis gagalkan cubaan dua sindiket dadah edar syabu di Tawau

TAWAU: Polis menggagalkan cubaan mengedar syabu oleh dua sindiket pengedaran dadah di sini dengan penahanan tujuh lelaki termasuk dua penjawat awam dalam dua serbuan berasingan di sekitar Tawau pada 20 serta 21 Mac lalu.

Ketua Polis Daerah Tawau, ACP Jasmin Hussin berkata, dalam serbuan itu polis merampas syabu bernilai RM130,000 dan kesemua suspek warga tempatan itu ditahan reman selama 14 hari sehingga 3 April ini bagi membantu siasatan.

“Pada 20 Mac, polis menyerbu sebuah kenderaan di kawasan perumahan bandar Tawau sekali gus menahan lima sahabat berumur 30 hingga 59 tahun, selepas pemeriksaan polis di dalam kenderaan menemukan dua bungkusan disyaki Syabu seberat 103.40 gram.

“Kesemua suspek yang tidak bekerja ini didapati positif dadah dengan empat daripadanya mempunyai 19 rekod jenayah lampau serta dadah ,” katanya dalam sidang media di sini hari ini.

Penahanan lima suspek itu, menurutnya membawa kepada penahanan dua penjawat awam berumur 34 serta 36 tahun pada 21 Mac pukul 12.30 tengah malam di bandar Tawau.

“Semasa serbuan kedua-dua suspek berada dalam sebuah kenderaan dan cuba melarikan diri tetapi berjaya ditahan polis dan pemeriksaan menemukan lima bungkusan disyaki Syabu seberat 1,177.50 gram. Kedua-dua suspek negatif dadah dan tidak memiliki rekod jenayah,” katanya.

Jasmin berkata siasatan awal polis mendapati dua sindiket ini dipercayai memperoleh dadah daripada sumber sama dan kesemua suspek disiasat di bawah Seksyen 39B Akta Dadah Berbahaya 1952.

Sementara itu beliau berkata pihaknya turut menjalankan kerjasama dengan pasukan keselamatan negara jiran melalui perkongsian maklumat bagi membanteras sindiket pengedaran dadah.

Katanya dalam tempoh tiga bulan, polis berjaya merampas kira-kira 11 kilogram syabu dan kini giat mengesan saki-baki rangkaian pengedaran dadah di sini, selain berharap orang awam yang mempunyai maklumat dapat menghubungi pihak berkuasa. – BERNAMA


Nuansa Seni Jilid 2: Kesatuan Budaya dan Busana Melayu Sarawak beraksi 1 Okt

Oleh: ARRIAN ZAYNE

KUCHING: Keringkam, Songket dan “Gajah Oleng” bakal dipentaskan bersama seni kontemporari di pentas Nuansa Seni Jilid 2: Kesatuan Budaya dan Busana Melayu Sarawak pada 1 Oktober ini.

Menurut penganjurnya, Dr Sharifah Suzana Wan Shukran @ Anna Sue acara berprestij itu bakal menggabungkan dua tradisi iaitu lama seni kontemporari atau moden dalam satu pertunjukan tunggal.

“Pertunjukan fesyen tradisional serta persembahan seni Melayu Sarawak disatukan melalui pelbagai pameran fesyen yang membawakan Keringkam, Songket dan “Gajah Oleng” tradisional serta fesyen kontemporari menggunakan fabrik tradisional dalam koleksi pereka tempatan,” katanya kepada MEDIA VARIASI.

Anna Sue memberithu pereka tempatan yang terlibat ialah D’Keringkam oleh Danny Zulkifli, Seri Gedong Songket, Hafiz Dressmaker, Ben Nazry dan dirinya, Anna Sue.

“Selain pameran fesyen, acara itu turut menampilkan persembahan seperti Hadrah Melayu, Persembahan Seni Silat, Persembahan Gambus, Nopeng atau Bermukun dan Gendang Sarawak serta tarian tradisional,” ujarnya lagi.

Bercakap mengenai objektif penganjuran kali ini, Anna Sue berkata acara berkenaan bertujuan untuk memupuk kesedaran terhadap penerimaan pelbagai budaya di dalam masyarakat.

“Selain itu, untuk mewujudkan elemen kelestarian seni, budaya, ‘produk warisan’ Sarawak, acara itu juga menggalakkan kebolehpakaian di samping merancakkan aktiviti keusahawanan terutamanya selepas pandemik COVID-19.

“Oleh itu, adalah terpanggil untuk kita mengadakan acara ini kerana ia bukan sahaja mengenai fesyen tetapi ia adalah mengenai gabungan pelbagai bentuk seni, tradisi dan pakaian dan membawanya ke persada fesyen,” tegasnya acara berkenaan dibiayai oleh Dana Mudahcara Warisan, Kesenian dan Kebudyaan Sarawak di bawah Kementerian Pelancongan, Industri Kreatif dan Seni Persembahan Sarawak.

Anna Sue meyakini acara berkenaan bakal menjadi acara yang sangat berkesan untuk menaikkan kerjaya pengeluar tekstil seperti songket, keringkam, pembuat kraf dan pereka.

Beliau mendedahkan lagi rumah Warisan Allahyarham Tan Sri Datuk Amar Abang Ahmad Urai yang terletak di Jalan Muda Hashim, Kuching Sarawak dipilih sebagai ‘pentas’ malam berkenaan ekoran kediaman itu tersergam indah dengan ukiran yang klasik dan seni bina Melayu tradisional yang unik bertepatan dengan tema pertunjukan.

Difahamkan Menteri Pelancongan, Industri Kreatif dan Seni Persembahan Sarawak Datuk Seri Abdul Karim Rahman Hamzah dijangka hadir bersama sekitar 250 tetamu jemputan yang lain.

Author

Media Variasi

View all posts

View all posts


Aneh draf kehakiman ada sebelum perbicaraan tamat – Hamidah

KUALA LUMPUR: Bekas ADUN Sungai Rapat, Perak, Datuk Hamidah Osman meluahkan rasa hairan bagaimana draf kehakiman terhadap mantan Perdana Menteri, Datuk Seri Najib Razak sudah siap awal sebelum pun perbicaraan tamat.

Jelas beliau, draf itu telah diakui oleh pendaftar mahkamah.

Beliau yang berada di mahkamah ketika perbicaraan ke atas Najib berhubung penyelewengan dana RM42 juta SRC International Sdn Bhd, memerhati dengan pelbagai persoalan berhubung pengurusan dan cara kehakiman yang dilaksanakan terutamanya apakah fungsi Tun Tengku Maimun Tuan Mat mempengerusikan panel lima hakim mendengar kes sedangkan keputusan telah tertulis.

“Saya sedih dengan apa yang berlaku semalam. Semalam adalah proses perbicaraan rayuan yang mana sebelum ini Najib diberi tempoh sehingga 26 haribulan untuk membela diri dan semalam beliau mengemuka ke mahkamah memohon Ketua Hakim Negara, Tun Tengku Maimun Tuan Mat yang merupakan Pengerusi Panel Hakim menarik diri kerana didapati ada ‘conflict of interest’.

“Ini berikutan dengan tindakan suami Tengku Maimun yang sebelum ini jelas anti Najib, bersorak gembira ketika Najib jatuh yang bermakna sentimen sudah ada sebelum proses keadilan berjalan.

“Namun, rayuan Najib itu ditolak dan kenapa Ketua Hakim dilihat begitu tergesa-gesa hendak jatuhkan hukuman hari itu juga seolah dikejar sesuatu.

“Sedangkan kita sedia maklum ketika perbicaraan di Mahkamah Tinggi dan Mahkamah Rayuan keputusan perbicaraan ambil masa beberapa bulan baru keputusan dikeluarkan.

“Hari itu bukan hari keputusan ianya hari perbicaraan lagi kenapa tergesa-gesa dibuat keputusan bertulis sudahpun tertulis? Saya tidak faham,” katanya kepada MEDIA VARIASI.

Hamidah turut bertanya, kenapa Mahkamah Persekutuan tergesa-gesa sangat membuat keputusan sehinggakan perbicaraan masih berjalan lagi tetapi kertas penghakiman sudah tersedia dan viral dalam media sosial.

“Orang yang dituduh wajar diberi ruang dan peluang yang secukupnya untuk merayu. Sebelum tamat setiap perbicaraan orang yang dituduh dibolehkan untuk menbuat rayuan peribadi dan sepatutnya tunggulah segala proses perbicaraan selesai sebelum lima hakim membuat keputusan.

“Hukuman ke atas Datuk Seri Najib adalah berat, jadi berilah sehabis ruang untuk dia bela diri kenapa nak tutup ruang itu.

“Malahan, bagi mana-mana kes lain, peluang untuk mitigasi hukuman akan diberi, didengari sebelum hukuman dipertimbangkan. Namun untuk Datuk Seri Najib hanya dinafikan.

“Kesannya, ia mencalar integriti kehakiman negara yang sekarang ditonton satu dunia dan bukan mudah untuk kembalikan kedaulatan undang-undang jika begini caranya,” katanya.

Author

Tun Puteh Wanti

View all posts

View all posts


830 sekolah punyai blok bangunan perlu penggantian, pembangunan semula

KPM dalam satu kenyataan hari ini memaklumkan, ia memberi keutamaan untuk melaksanakan projek penggantian kepada blok bangunan di sekolah yang berada pada skala 6 dan skala 7 mengikut analisis skor gred impak bagi mengenal pasti bangunan-bangunan daif.

“Bilangan bangunan daif ini adalah dinamik selaras dengan penyelesaian pelaksanaan pembangunan semula dan penerimaan untuk mengesyorkan tahap keselamatan bangunan oleh agensi teknikal.

“Projek yang diangkat untuk kelulusan pelaksanaan terdiri daripada senarai sekolah yang mempunyai bangunan daif pada skala 6 dan 7,” kata KPM.

Skala 6 merujuk kepada bangunan yang tidak selamat dengan pengesahan dilakukan oleh Pejabat Pendidikan Daerah (PPD) dan Jabatan Pendidikan Negeri (JPN) manakala skala 7 merujuk kepada bangunan tidak selamat dengan pengesahan daripada Jabatan Kerja Raya (JKR).

KPM berkata, ia komited dalam menyediakan infrastruktur pendidikan yang selamat dan kondusif untuk kegunaan murid dan warga sekolah di seluruh negara.

Menteri Pendidikan, Fadhlina Sidek semalam dilaporkan berkata, pembangunan sekolah daif di seluruh negara akan dilaksanakan secara berfasa dan fasa paling penting adalah selepas Bajet 2023 dibentangkan pada 24 Feb ini.

Sementara itu, KPM turut menzahirkan penghargaan kepada Perdana Menteri, Datuk Seri Anwar Ibrahim atas keprihatinan beliau dalam mengutamakan isu sekolah daif.

Anwar pada 11 Februari berkata, tumpuan kerajaan ketika ini ialah untuk segera menyelesaikan masalah sekolah daif di seluruh Malaysia demi kebajikan anak-anak selain meningkatkan mutu pendidikan negara. – BERNAMA


100 rumah rosak dipukul ribut di Perlis

KANGAR: Sebanyak 100 rumah di beberapa kampung mengalami kerosakan khususnya pada bahagian bumbung dalam kejadian hujan lebat dan ribut yang melanda negeri ini, semalam.

Pengarah Angkatan Pertahanan Awam Perlis Lt. Kol (PA) Mohd Izaimi Md Daud berkata, sehingga kini pihaknya menerima laporan sebanyak 100 rumah terkesan akibat kejadian ribut yang bermula dari 10 pagi hingga lewat petang itu.

“Tiada kemalangan jiwa dilaporkan dan anggaran kerugian masih dalam penilaian,” katanya ketika dihubungi Bernama hari ini.

Beliau berkata, APM menasihati orang ramai agar sentiasa berwaspada dengan keadaan cuaca yang tidak menentu ketika ini dan peka dengan amaran bencana yang dikeluarkan oleh pihak berkuasa.

“Saya harap orang ramai patuh dengan arahan yang dikeluarkan oleh pihak berkuasa dan menyimpan barang-barang berharga di tempat selamat,” katanya.

Semalam Bernama melaporkan lebih 50 rumah mengalami kerosakan akibat ribut yang melanda Perlis.

Antara kawasan yang terjejas ialah Mata Ayer, Kampung Panggas Kechil, Kampung Lubok Besar, Kuala Perlis, Padang Pauh, Lubuk Sireh, Kangar, Abi, Bukit Keteri, Kurung Batang, Balik Bukit, Wang Besar dan Beseri.

Menurut laman web Jabatan Meteorologi Malaysia, cuaca hujan pada sebelah pagi dan ribut petir pada sebelah petang di satu dua tempat di kawasan pedalaman di negeri ini akan berterusan sehingga Ahad (17 Julai). – BERNAMA


Mohamad Sabu dahului senarai penerima pingat Hari Wilayah Persekutuan 2023

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini berkenan mengurniakan Darjah Kebesaran, Bintang dan Pingat kepada 164 penerima bersempena Hari Wilayah Persekutuan 2023.

Turut berangkat pada istiadat pengurniaan yang berlangsung di Istana Negara ialah Raja Permaisuri Agong, Tunku Hajah Azizah Aminah Maimunah Iskandariah.

Hadir sama Perdana Menteri, Datuk Seri Anwar Ibrahim dan isteri, Datuk Seri Dr Wan Azizah Wan Ismail serta menteri-menteri Kabinet.

Menteri Pertanian dan Keterjaminan Makanan, Datuk Seri Mohamad Sabu mendahului senarai penerima.

Menurut kenyataan Jabatan Wilayah Persekutuan, Mohamad, 69, dianugerahkan Darjah Kebesaran Seri Mahkota Wilayah (SMW) yang membawa gelaran Datuk Seri bersama enam lagi penerima pada istiadat pengurniaan itu.

Enam lagi penerima SMW yang merupakan Darjah Kebesaran Pangkat Kedua ialah Timbalan Ketua Setiausaha Kanan Jabatan Perdana Menteri, Datuk Seri Sollehuddin Alyubi Zakaria; Ketua Setiausaha Kementerian Perdagangan Antarabangsa dan Industri, Datuk Seri Isham Ishak; Duta Besar Malaysia ke Emiriah Arab Bersatu, Datuk Seri Ahmad Fadil Shamsuddin; Timbalan Panglima Tentera Udara, Lt Jen Datuk Seri Muhamad Norazlan Aris; Pengarah Urusan Orando Holdings Sdn Bhd, Datuk Seri Dr Eng Wei Chun dan Pengarah Eksekutif Amechanus Holdings Sdn Bhd, Datuk Seri Lawrence Yeo Chua Poh.

Sementara itu, 15 individu dianugerahkan Panglima Mahkota Wilayah (PMW) yang membawa gelaran Datuk antaranya Setiausaha Bahagian Hal Ehwal Sabah dan Sarawak Jabatan Perdana Menteri, Datuk Toisin Gantor; Timbalan Ketua Setiausaha (Dasar) Kementerian Pertanian dan Keterjaminan Makanan, Datuk Azah Hanim Ahmad dan Ketua Polis Kuala Lumpur, Datuk Azmi Abu Kassim.

Turut dikurniakan PMW ialah Ketua Pegawai Eksekutif InvestKL, Datuk Muhammad Azmi Zulkifli; Ketua Pegawai Eksekutif Kumpulan KLCC (Holdings) Sdn Bhd, Datuk Md Shah Mahmood; Presiden UMW Toyota Motor, Datuk K. Ravindran dan Presiden UDA Holdings Sdn Bhd, Datuk Sr Mohd Salem Kailany.

Beberapa ahli sukan turut menerima PMW sebagai mengiktiraf sumbangan mereka kepada negara iaitu bekas pemain bola sepak kebangsaan, Datuk Lim Teong Kim; bekas ratu boling negara, Datuk Shalin Zulkifli; atlet bina badan, Datuk Mohd Syarul Azman Mahen Abdullah dan bekas Pengarah Kejurulatihan Persekutuan Karate Malaysia, Datuk P. Arivalagan.

Pada istiadat hari ini, 16 individu dianugerahkan Johan Mahkota Wilayah (JMW); 19 dikurniakan Kesatria Mahkota Wilayah (KMW); 15 dianugerahkan Ahli Mahkota Wilayah (AMW) dan 92 individu menerima Pingat Pangkuan Mahkota Wilayah (PPW). – BERNAMA


Cuaca panas! Wanita ini kongsi cara sejukkan rumah guna talam

CYBERJAYA: Perubahan cuaca panas sejak kebelakangan ini sememangnya dirasai rata-rata rakyat Malaysia.

Bahang yang terasa ibarat sauna pasti membuatkan orang ramai malas untuk keluar rumah kerana mahu menikmati keselesaan dan perasaan nyaman di rumah sahaja.

Bagaimanapun , bukan semua kediaman mempunyai pendingin hawa dek kerana harga yang mahal serta sudah tentu bil elektrik akan melambung tinggi.

Menerusi perkongsian seorang pengguna Facebook, Husna Haron, dia terasa pelik apabila masuk sahaja ke dalam rumah tetapi bahang panas hilang dan bertukar nyaman.

“Satu pagi yang rushing, anak saya tertumpahkan 1 jag air atas lantai, saya biarkan sahaja sebab dah lambat nak pergi kerja. Lampu dan kipas pon tak sempat nak tutup.

Bila balik rumah, eh pelik sangat-sangat, rumah rasa nyaman,” tulisnya seperti di kapsyen.

Diringkaskan cerita, rupanya air yang ditumpahkan oleh anaknya itu telah tersejat disebabkan kipas yang terbuka setiap masa dan wap air terkumpul di sekeliling ruang tertutup rumah tersebut.

Maka, bermula lah eksperimen dengan meletakkan air di dalam talam dengan kipas terbuka dan terbukti rumah menjadi sejuk serta bahang dari luar rumah tidak dirasai.

Tambahnya, untuk mengelakkan pembaziran elektrik, dia hanya melakukan pada waktu malam sahaja kerana hanya waktu itu sahaja kipas digunakan.

Menurutnya, apa-apa bekas boleh digunakan seperti talam, besen, asalkan permukaannya luas.

Husna turut menyarankan untuk menukar air setiap hari supaya tiada pembiakan jentik-jentik, atau letakkan garam supaya jentik-jentik tidak boleh hidup.

Tambahnya, bagi sesiapa yang ingin melakukan teknik ini, tidak dibenarkan untuk membuka tingkap pada peringkat permulaan.

Oleh: AIN JAPRI (Pelatih USM)

Author

Media Variasi

View all posts

View all posts


Chong Wei, Lin Dan, layak berada di Dewan Kemasyhuran – BWF

KUALA LUMPUR: Bekas jaguh badminton negara, Datuk Lee Chong Wei dan legenda China, Lin Dan, layak disenaraikan dalam Dewan Kemasyhuran (Hall of Fame) Persekutuan Badminton Dunia (BWF).

BWF, dalam kenyataan pada Ahad, menegaskan bahawa kedua-dua pemain itu berhak mendapat pengiktirafan yang diberikan kepada mereka pada 26 Mei lalu berikutan sumbangan cemerlang terhadap sukan badminton  di luar gelanggang dalam tempoh masa yang signifikan.

Ia berkata Majlis BWF meluluskan pencalonan Chong Wei dan Lin Dan untuk disenaraikan dalam Dewan Kemasyhuran yang dicadangkan Suruhanjaya Anugerah BWF, mengikut kriteria pemilihan yang ditetapkan di bawah Peraturan Anugerah BWF.

“BWF mengiktiraf pencapaian dan sumbangan banyak legenda sukan ini dan berharap dapat menyenaraikan lebih banyak juara ke dalam Dewan Kemasyhuran BWF dalam tahun-tahun mendatang,” kata BWF.

Baru-baru ini, penyenaraian Chong Wei dalam Dewan Kemasyhuran BWF kurang disenangi oleh legenda badminton Indonesia, Taufik Hidayat selepas tular video yang menunjukkan beliau mempersoalkan kelayakan bekas pemain nombor satu negara itu.

Taufik berkata, bahawa Lin Dan lebih layak mendapat pengiktirafan itu.

Jumaat lalu, sebagai respons, Chong Wei, 41, meminta Taufik mendapatkan penjelasan BWF dan berharap badan dunia itu akan mengeluarkan kenyataan berhubung perkara itu.

Chong Wei, pemain berasal dari Pulau Pinang itu, merupakan pemain nombor satu dunia selama 349 minggu,  dengan tiga pingat perak Sukan Olimpik iaitu Beijing 2008, London 2012 dan Rio 2016, serta tiga gelaran naib juara dunia pada 2011, 2013 dan 2015.

Dalam pada itu, Lin Dan merupakan pemenang dua pingat emas Olimpik di Beijing 2008 dan London 2012 serta lima kejuaraan kejohanan dunia pada 2006, 2007, 2009, 2011 dan 2013. – BERNAMA